Sewa Pakaian Fesyen: Realiti Atau Fantasi?

Sudah adat bagi kita untuk membeli pakaian baru bagi menggantikan pakaian yang sudah lama dan lusuh. Ada yang membeli pakaian baru hanya setakat dipakai beberapa kali sebelum ianya dilupakan. Dan perbuatan sebegini bukan saja satu pembaziran tetapi memakan ruang untuk almari pakaian. Tetapi dunia menyaksikan sesetengah syarikat mula memperkenalkan satu konsep yang tidak pernah didengar: menyewa pakaian baru dan terkini di pasaran.

Konsep ini mungkin masih asing di Malaysia tetapi sudah mula menarik perhatian pengguna di China dan negara-negara Barat. Di China misalnya, sebuah syarikat baru bernama YCloset mempromosikan syarikat mereka dengan menggunakan khidmat selebriti media sosial bernama Jiang Chacha. Menerusi iklan tersebut, Chacha membawa penonton melawat sebuah tempat yang tidak disangka-sangka untuk mendapatkan pakaian, sebuah kedai dobi di mana operasinya bertaraf industri. Dan di sinilah YCoset mengadakan perkhidmatan menyewa pakaian terbaru dalam industri fesyen bagi kegunaan pelanggan di luar sana.

Bagaimanapun, masih ramai yang ragu-ragu untuk mengambil perkhidmatan ini atau tidak. Menurut pencipta kempen YCloset Doris Ke, sesetengah pengguna masih tidak pasti memakai pakaian yang pernah dipakai sebelumnya. Atas sebab itu menerusi iklan berkenaan, YCloset memberi jaminan kepada pengguna bahawa semua pakaian yang disewa akan dicuci dan dikeringkan sebelum disewakan kembali kepada pengguna. Dan bagi menambah impak bahawa pakaian YCloset bersih sepenuhnya, Chacha ditawarkan segelas air yang diambil dari mesin basuh berkenaan sekaligus menunjukkan ia selamat dan bersih diminum. Mesejnya satu saja, sewa pakaian fesyen boleh menjadi tumpuan ramai sekiranya beberapa kebimbangan yang dinyatakan dapat diatasi. Dan sekiranya ia berjaya, ia sebenarnya dapat mengurangkan impak industri fesyen terhadap alam sekitar.

Kita mungkin sudah biasa dengan idea menyewa tuksedo atau pakaian elegan untuk dipakai dalam majlis-majlis istimewa. Tetapi bagi firma-firma sewaan pakaian, mereka melihat ada pasaran bagi pakaian biasa untuk kehidupan seharian. Mereka berhujah sudah sampai masanya bagi firma-firma memperkenalkan konsep seperti Netflix atau Spotify tetapi khusus untuk pakaian. Bagi mereka, menyewa pakaian bukan soal kalau tetapi bila ia akan menjadi trend dalam kalangan pengguna.

Atas sebab itulah untuk kempen terbaru YCloset, mereka mengadakan kempen menyewa pakaian kerja bagi golongan wanita. Untuk menarik perhatian pengguna terutama kelompok eksekutif, Ke merangka satu kempen yang memperlihatkan seorang eksekutif wanita yang menyewa pakaiannya untuk bekerja. Menerusi kempen berkenaan, wanita tersebut dilihat berjaya mengatasi bosnya dan mendapat tempat dalam majalah Forbes. Mesej iklan YCloset itu kepada pengguna mudah saja: pilih pakaian bersesuaian bila anda bekerja.

Tetapi YCloset bukan pelopor sebenar kegilaan terbaru dunia fesyen ini. Penghormatan itu jatuh kepada sebuah syarikat yang berpangkalan di New York Rent the Runways. Rent the Runways ditubuhkan pada tahun 2009 pada mulanya bergelut untuk mendapatkan dana dari para pelabur tetapi selepas mendapat kepercayaan pengguna, berjaya meraih keuntungan buat kali pertama pada tahun 2016. Menurut Ketua Pegawai Eksekutif (CEO) merangkap pengasas bersama Rent the Runways Jennifer Hyman, model syarikat yang berasaskan langganan memberi peluang kepada pelanggan akses kepada almari pakaian maya mengandungi pelbagai jenis pakaian berjenama.

Selain mereka, pesaing mereka di San Francisco Le Tote dan firma Britain, Girl Meets Dress turut bertanggungjawab mencetuskan kegilaan ini. Selain menawarkan pakej langganan yang bersifat sekali saja (one-off), pelanggan juga boleh menyewa beberapa pakaian pada satu-satu masa dengan melanggan pakej langganan bulanan dengan caj berpatutan. Hyman turut melihat perniagaan sebegini boleh mengatasi gergasi pakaian seperti Zara dan H&M untuk jangka masa panjang.

Bagaimanapun, tidak semua yang melihat idea sebegini relevan kerana merasakan membeli pakaian baru lebih berbaloi. Tidak ramai sedar, tindakan sebegini sebenarnya menjadikan industri fesyen sebagai antara industri yang memberi impak besar kepada kerosakan alam sekitar menurut Yayasan Ellen MacArthur. Ini mendorong mereka melancarkan satu kempen untuk menggalakkan firma-firma fesyen menggunakan semula sumber dan mengurangkan pembaziran. Walau bagaimanapun, ini bukan sesuatu yang mudah kerana pembabitan selebriti-selebriti media sosial terutama di Instagram yang memakai pakaian baru mereka beberapa kali sebelum ianya dibuang. Menurut Francois Souchet, sekiranya mereka mengamalkan sikap menyayangi alam sekitar dengan memakai pakaian yang masih elok dan cantik, mereka sebenarnya dapat mengurangkan impak kerosakan sebanyak 44%.

Dan bila mana firma-firma ini menyewa pakaian, mereka mendapat keuntungan jauh lebih tinggi. Dan ini boleh membawa kepada pembuatan pakaian yang bukan saja bermutu tetapi tahan lama sekaligus menjadikan industri fesyen bersifat mesra alam sekitar. Dan seperti firma-firma fesyen lain, YCloset dan rakan-rakan seperjuangan mereka turut menggunakan analisis data sama untuk melihat trend mana yang popular dan berpotensi untuk bertahan. Menurut Souchet, amalan sebegini sebenarnya membantu mereka mengelak melakukan pembaziran. Walaupun model sewa pakaian bukanlah solusi bagi perubahan pantas industri fesyen, beliau berharap ia dapat mengubah cara pengguna menggunakan pakaian mereka.

Jika ada menyangka bisnes sebegini tidak mendapat tumpuan para pelabur terutama gergasi internet, anda salah lagi. Alibaba saja sudah mempunyai pegangan saham dalam YCloset dan Rent the Runways sekaligus dapat membawa kedua-dua firma lebih ke hadapan dalam industri pakaian. Sementara Amazon yang dimiliki Jeff Bezos pula berusaha keras mendapatkan pegangan dalam pasaran pakaian Amerika Syarikat. Bagi Souchet, ia bukan sesuatu yang gila bila dua gergasi internet itu masuk dalam arena sewa pakaian. Ini kerana kedua-duanya boleh memberi perspektif berbeza kepada firma-firma terlibat tentang bagaimana menjadikan idea ini bersifat arus perdana dan mendapat sambutan hangat dari pengguna.

SUMBER

1. Cartner-Morley, Jess. (2017). The Guardian. Spotify for fashion: does renting clothes signal the end of our wardrobes? https://www.theguardian.com/fashion/2017/nov/01/spotify-for-fashion-renting-clothes-walk-in-closet-obsolete-rental-subscription-brands-dior-prada

2. Hooker, Lucy. (2018). BBC. Will we soon be renting rather than buying our new clothes? https://www.bbc.com/news/business-45630395


Kenapa Terminator: Dark Fate Gagal Di Pawagam?

Bagi golongan fanatik, kegagalan Dark Fate memang pedih untuk diterima. Bayangkanlah – hampir 28 tahun tunggu James Cameron kembali ke drawing board… dan akhirnya Dark Fate gagal begitu sahaja. Pedih, tetapi itulah realiti: AS$450 juta dibelanjakan untuk pembikinan dan pemasaran, hanya AS$261.1 juta sahaja dipungut daripada pawagam. Kerugian sebanyak AS$188.9 juta yang sangat mengaibkan ini menunjukkan bahawa Cameron pun tidak mampu menyelamatkan siri cetusannya sendiri.

Kegagalan Dark Fate dibesarkan lagi apabila pemilik harta intelek Gale Anne Hurd (juga bekas isteri Cameron) membatalkan kelulusan hakcipta yang dikeluarkan 35 tahun sebelumnya. Pembatalan ini dibuat semasa tayangan lagi, pada ketika Cameron sedang menulis sambungan. Tetapi apabila penyata kewangan akhir diumumkan, semua tahu – Dark Fate takkan ada sambungan (McClintock, 2019). Matlamat trilogi yang dirancang sejak Julai 2017 habis bersepaian.

Senang kata, T3rmin4t0r is t3rmin4ted. Game over.

Banyak pengajaran boleh dipelajari daripada Dark Fate. Perancangan jangka masa panjang amatlah penting. Kepentingan yang sama dititikberatkan oleh Marvel Studios pun yang syarikat induknya hampir muflis pun suatu masa dahulu. Jujurnya Dark Fate mempunyai potensi besar. Penarafannya bagus:

Jadi kenapa gagal?

Kegagalan siri ini sudah bermula 10 tahun sebelumnya apabila pakatan lima syarikat perfileman mengupah McG untuk buat Salvation yang bosan lagi membosankan. Sambungan untuk Salvation pula terhenti apabila pemilik sementara The Halcyon Company muflis pada Ogos 2009. Apabila tempoh politik Arnold Schwarzenegger sebagai Gabenor California tamat, Universal Studios pun pantas bergerak dan jadilah Genisys.

Lakonan hebat Jason Clarke dan Arnold Schwarzenegger tidak mendatangkan hasil yang lumayan. Sambutan Genisys yang tidak memberangsangkan menamatkan projek sambungan. Emilia Clarke sendiri bersyukur Genisys gagal (CinemaBlend, 2018). Namun sekurang-kurangnya Genisys boleh kata berjaya jugalah kutip balik modal yang dibelanjakan Lebih kurang AS$400 juta dibelanjakan untuk pembikinan dan pemasaran; hanya AS$440 juta dipungut kembali. Bolehlah.

Apabila sambungan-sambungan Genisys dibatalkan, David Ellison mengambil alih perancangan Dark Fate secara sepenuhnya. Kali ini James Cameron pula menyertai projek ini. Sebarang cadangan untuk menyingkirkan Schwarzenegger ditentang keras Cameron. Dan harapan pada masa itu ialah Cameron boleh mengembalikan roh T3rmin4t0r yang lama kehilangan. Penglibatan Cameron yang pada asalnya di sebalik tabir telah bertukar. Beliau diberikan kedudukan yang lebih aktif bermula Januari 2017.

Dan Dark Fate dipetik sebagai sambungan/soft reboot kepada Judgment Day. Kiranya Rise of the Machines, Salvation dan Genisys tetap berlaku – cuma alternate universe. Penglibatan Cameron menjaminkan dua perkara: (1) susunan cerita lebih teratur dan (2) jemaah pelakon yang berkaliber. Kedua-duanya boleh dilihat dalam filem. Salvation membuka dengan letvpan dan t3mb4k4n besar-besaran sebelum sunyi sepi sampai penghujung. Genisys pula mencampur-aduk secara kreatif, dengan Jason Clarke melakonkan John Connor/T-3000 dengan penuh sentimen dan tenaga.

Menggantikan Emilia Clarke yang jelas lemah ialah tidak lain tidak bukan Linda Hamilton sendiri.

Dim4m4h usia, Hamilton mengharungi minggu-minggu yang penat lagi memenatkan untuk bersedia. Tidak lama kemudian, Mackenzie Davis pun menyertai sebagai Grace. Watak-watak Connor dan Grace berkiaskan dua wanita yang cekal, kuat dan berkomited. Dan gandingan Hamilton dan Davis berjaya mempamerkan tenaga yang tiada pada Emilia Clarke.

Alas, usaha gigih mereka tidak mendatangkan hasil. Apabila Dark Fate diumumkan, sentimen bahawa filem tersebut akan reboot semula menebal. Usaha memerah susu daripada lembu yang n4z4k (atau sudah m4ti) memang tidak masuk akal. Selama 10 tahun generasi penonton yang berubah dari segi citarasa dan harapan telah melenyapkan f4n4tisme yang dinikmati dua filem awal. Maka Dark Fate pun gagal.

Orang sebenarnya tidak membenci siri ini. Persoalannya jelas: buat apa buang duit tengok filem yang takkan disambung? Kiranya Cameron dari awal memasuki ruangan lingkup angkara kegagalan Salvation dan Genisys. Andainya kedua-dua filem tersebut (ataupun sekurang-kurangnya Genisys) tidak dibuat, berkemungkinan besar Dark Fate akan berjaya.

Disebabkan itulah perancangan jangka masa depan perlu diutamakan. Avengers dan Star Wars menjadi tarikan ramai disebabkan perancangan jangka masa panjang. Walaupun Star Wars dikecam, ketiga-tiga filem sambungan daripada Return of the Jedi/Revenge of the Sith berjaya mengutip berbilion-bilion. Sampaikan Rogue One pun menikmati kejayaan juga.

RUJUKAN:

CinemaBlend. (2018, May 23). Emilia Clarke Was ‘Relieved’ (ditapiskan) Genisys Failed At the Box Office. Retrieved from (Request Link).

McClintock, P. (2019, March 11). (ditapiskan): Dark Fate Puts Franchise on Ice, Faces $120M-Plus Loss. Retrieved from (Request Link).


Hijrah Rasulullah ﷺ: Di Sebalik ‘Thala’al Badru ‘Alayna’

طلع الـبدر عليـنا ***مـن ثنيـات الوداع
“Telah terbit Purnama ke atas kami, muncul dari Thaniyah Al Wada’ ”

Thaniyah Al Wada’ ialah suatu laluan di lereng bukit di pinggir Madinah yang mana sangat jarang dilalui oleh orang-orang Yathrib (nama lama Madinah) kerana dikhabarkan tempat itu sangat menyeramkan serta dikatakan sesiapa sahaja yang mengucapkan selamat tinggal (wada’) di situ tidak akan kembali lagi,iaitu mati.

Maka kehadiran Rasulullah ﷺ dari arah tersebut telah menghapuskan kepercayaan khurafat Jahiliyah orang-orang Madinah ketika itu apabila Baginda ﷺ sendiri melalui Thaniyah Al Wada’ sebelum tiba ke Madinah,lantas mendatangkan sukacita orang-orang Madinah sehinggalah mereka melantunkan bait-bait syair di atas.


Penggulingan Kuasa Paduka Raja Tun Abdul Jamil – Laksamana Melayu Yang Kalahkan Portugis

Sambil menikmati cuaca sejuk yang melanda kebanyakan tempat di Malaysia ini dan mendengar lagu “Sayang Laksamana Mati Dibunuh” nyanyian TokTi bersama Teh O Panas, terasa amat menyamankan. Alunan merdu TokTi memberi aku ilham dan semangat untuk berkongsi kepada semua kisah penggulingan seorang Laksamana agung Kerajaan Johor suatu ketika dahulu. Aku akan berkongsi hasil pembacaan beberapa buah buku terutamanya Kerajaan Johor 1641-1728 hasil tulisan Leonard Y. Andaya. Walaupun buku ini sudah dibeli lama, akan tetapi aku mengambil masa yang agak lama untuk membaca dari bab ke bab bagi memahami dengan jelas setiap apa yang diceritakan. Tambahan pula, masa aku yang sangat padat sebagai seorang pelajar tentera.

Leonard Y. Andaya adalah satu nama yang tidak asing lagi dalam dunia sejarah tanah air malahan Asia Tenggara. Beliau merupakan seorang professor Sejarah Asia Tenggara kini di Universiti of Hawai dan berumahtangga juga dengan seorang Sejarawan iaitu Barbara Watson Andaya juga bekerja di universiti yang sama. Buku tulisan Andaya antara yang menerangkan lebih jelas kronologi penggulingan kuasa terhadap Paduka Raja Tun Abdul Jamil. Menurut beliau, satu-satunya teks Melayu yang menghuraikan penceritaan penggulingan Paduka Raja Tun Abdul Jamil adalah Peringatan Sejarah Negeri Johor.

PENDAHULUAN

Tun Abdul Jamil ibni Tun Muhammad merupakan pembesar berpangkat Laksamana yang paling terkenal, berpengaruh serta berkuasa sekali dalam Sejarah Kesultanan Johor walau bukan berpangkat Bendahara. Tun Abdul Jamil mulai menonjol apabila mengepalai bala tentera menyerang Kota Melaka pada 1640-1641 dengan pakatan bersama Belanda semasa pemerintahan Sultan Abdul Jalil III. Pada 1641, Kota Melaka akhirnya dapat ditawan. Pada tahun 1641 adalah sangat penting dalam perkembangan sejarah Johor kerana bermula tahun ini Portugis dan Acheh tidak lagi mengganggu Kerajaan Johor (Acheh menjadi lemah selepas kemangkatan Sultan Iskandar Thani  dan balunya Sultanah Tajul Alam Safiatuddin menaiki takhta).

Johor telah muncul sebagai sebuah kuasa di Kepulauan Melayu dan sempadannya mulai jelas merangkumi Sungai Penagi (Linggi), Sungai Kampar, Sungai Siak, Unggaran, Bengkalis, Bulang, Lingga, sekitar Kepulauan Karimun, Singapura, Muar dan Batu Pahat (Rio Formosa). Tun Abdul Jamil juga adalah panglima yang bertanggungjawab dalam Perang Johor – Jambi yang berlaku sekitar 1666 hingga 1679 (turut memainkan peranan penting adalah menantunya Raja Bajau). Pada 1679, Sultan Ibrahim Shah ibni Raja Bajau (1677-1685) telah menitahkan beliau menyerang Jambi dengan dibantu seorang bangsawan Bugis bernama Daeng Mengika/Mangika.

Maka, hasil kejayaan Perang Johor – Jambi inilah beliau dianugerahkan gelaran Paduka Raja oleh Sultan Ibrahim. Tambahan pula, anak perempuan Tun Abdul Jamil telah dikawinkan dengan Sultan Ibrahim Shah. Ini adalah puncak kejayaan dan kekuasaan Laksamana Paduka Raja Tun Abdul Jamil dalam politik Johor.

Kuasanya melebihi Bendahara Tun Habib Abdul Majid ketika itu. Paduka Raja Tun Abdul Jamil juga telah melantik anak-anaknya memegang jawatan penting dalam pentadbiran Johor seperti Laksamana (menggantikan tempat ayahnya), Temenggung (Temenggung sebelum itu telah dibunuh di hadapan Sultan Ibrahim oleh Paduka Raja kerana telah pergi ke Siam tanpa pengetahuan Paduka Raja walhal itu perintah Sultan Ibrahim, sekitar 1678), Seri Bija Diraja, Seri Amar Diraja dan Seri Perdana Menteri. Beliau juga telah meminggirkan peranan pembesar lain dan juga Sultan Ibrahim sendiri. Ini telah menyebabkan semakin hari semakin benci pembesar lain terhadap beliau. Malah, tindakan Paduka Raja membawa Sultan Ibrahim Shah serta kerabat untuk berpindah dari Tanah Besar Johor ke Riau seolah-olah meminggirkan dan tidak mahu diganggu oleh puak Bendahara di Johor.

TANDA-TANDA PENENTANGAN

Perasaan rasa tidak puas hati sudah lama meluap-luap dalam diri Bendahara dan juga kalangan Orang Kaya namun tiada siapa yang berani bersuara. Kuasa Bendahara ibarat hanya simbolik sahaja. Setelah sekian lama tidak terlibat dalam diplomasi mana-mana kuasa, pada Mac 1683 Belanda telah dikejutkan dengan sepucuk surat daripada Bendahara Tun Habib Abdul Majid. Dalam surat itu menyatakan bahawa Bendahara memohon kebenaran Belanda menghantar Penggawa Laut ke Rembau bagi mengusir pegawai yang memberontak dan digantikan dengan pegawai yang baru. Ini adalah satu petunjuk bahawa pihak Bendahara untuk mengambil kembali hak mereka yang dirampas Laksamana.

Hasrat Sultan Ibrahim mahu berpindah semula ke Tanah Besar Johor membuatkan Paduka Raja Tun Abdul Jamil meraskan kedudukannya dan kuasanya semakin goyah. Sultan Ibrahim mulai rasa syakwasangka, rasa diperalatkan dan kurang perkenan segala aktiviti beliau.  Sultan Ibrahim Shah mangkat pada 16 Febuari 1685 (sesetengah riwayat menyatakan baginda diracun oleh isteri baginda iaitu puteri Paduka Raja Tun Abdul Jamil dan ianya sudah dirancang).

Dengan kemangkatan Sultan Ibrahim, kedudukan Paduka Raja bertambah normal semula dan pemerintahan Johor dijalankan seperti biasa  kerana Paduka Raja masih mempunyai segala-gala kuasa bawah beliau. Anakanda Sultan Ibrahim Shah, Raja Mahmud diangkat menjadi Sultan Johor – Pahang dengan gelaran Sultan Mahmud Shah II akan tetapi disebabkan usia baginda masih kecil kira-kira 10 tahun, maka pemerintahan diserahkan kepada bonda baginda. Tambahan pula, balu Sultan Ibrahim yang memangku peranan Sulatan Mahmud itu adalah anakanda Paduka Raja walaupun Sultan Mahmud Shah bukannya cucunya daripada anakandanya.  Hakikatnya, orang yang paling berkuasa adalah Paduka Raja Tun Abdul Jamil. Ini lebih menggembirakan beliau kerana beliau dapat memerintah dengan bebas tanpa tentangan dan Sultan Mahmud yang masih kecil hanya menurut sahaja.

PENGGULINGAN TUN ABDUL JAMIL OLEH BENDAHARA TUN HABIB ABDUL MAJID

Kerajaan Johor yang berpusat di Riau semakin hari semakin maju perdaganganya. Johor seolah-olah menguasai hampir keseluruhan laluan perdagangan Selat Melaka di bawah pemerintahan Paduka Raja Tun Abdul Jamil. Banyak negeri di pantai timur Sumatera mahu menyertai lingkungan pengaruh Johor  bagi menjamin peluang ekonomi yang lebih menguntungkan. Dalam satu surat daripada Gabenor Thomas Slicher di Melaka ke Betawi (Jakarta kini) bertarikh 10 Mei 1687 berbunyi :

“Paduka Raja tidak meninggalkan apa satu pun dalam dasarnya untuk menjatuhkan ekonomi syarikat atau mengecilkan hak dan peluang Melaka. Jumlah kapal yang belayar ke Riau begitu banyak hingga sungainya boleh dikatakan tidak dapat dilalui lagi. Kain, beras dan barang keperluan lain ada dijual disana dengan harga yang lebih tinggi daripada yang ditawarkan di Melaka.”

Belanda di Melaka memang sudah lama tidak senang duduk dengan kejayaan Paduka Raja Tun Abdul Jamil ini. Tidak hairanlah, apabila mangkatnya Sultan Ibrahim telah menggusarkan pihak Belanda di Melaka. Paduka Raja bukanlah tokoh yang mudah diperkotak-katikkan dalam berdiplomasi dan setiap perjanjian dilakukan dengannya perlu akur dengan syaratnya yang memberi banyak kelebihan kepada Johor. Namun, dalam kalangan pembesar, Belanda lebih cenderung bekerjasama dengan Paduka Raja kerana boleh mendatangkan keuntungan dari segi ekonomi.

Namun, hidup ini umpama roda. Setiap diatas akan jatuh jua ketanah. Dendam dan rasa tidak puas hati pembesar Johor yang tidak diendahkan Paduka Raja tidak dapat ditahan lagi. Pada pembacaan saya, L.Y Andaya menyatakan beberapa versi daripada beberapa catatan surat dan laporan dalam kajian beliau.

Berdasarkan laporan Encik Tunang kepada dalam Draf Dagh Melaka bertarikh 30 Jun 1688 menyatakan pada 1688 dalam satu peristiwa yang tidak dapat dijelaskan apa sebab berlaku, berlaku satu perkelahian antara Bendahara dan Paduka Raja di suatu majlis. Dalam majlis itu, Paduka Raja telah bertemu Bendahara dan Orang Kaya. Mereka telah memutuskan untuk menghantar Sultan Mahmud dan Bendahara ke Pahang tetapi Orang Laut tidak mahu menyertai kerana susah untuk hidup disana. Paduka Raja pula mencadangkan  yang Sultan, Bendahara dan pembesar pergi ke Pahang dahulu manakala Orang Laut kekal di Riau bersama Paduka Raja.

Ini dibantah sama sekali Bendahara. Bendahara memberikan alasan tiada perahu untuk melaksanakan misi itu dan Paduka Raja setuju memberinya 2 lancang untuk melaksanakan misi ini akan tetapi Paduka Raja telah memungkirinya. Bendahara meganggap ini adalah alamat yang tidak baik (Paduka Raja mahu membunuhnya) tetapi dinafikan Paduka Raja. (Terdapat maksud tersirat dan permainan licik disini.  Orang Laut adalah penyokong peribadi pemerintah dan Orang Laut dari segi jumlah dan ketenteraan merupakan satu faktor penting dalam kerajaan. Sebenarnya, Paduka Raja seboleh-boleh tidak mahu melepaskan sumber kekuatan beliau iaitu Orang Laut kepada Bendahara dan mahu kekal bersama beliau di Riau. Justeru, bermacam-macam janji diberi kepada Bendahara supaya pergi tanpa Orang Laut).

Suasana politik Johor semakin gawat. Api kemarahan dan dendam terhadap Paduka Raja semakin membara. Pada suatu malam selepas peristiwa itu, Sultan Mahmud dan bonda tirinya telah lari ke rumah Bendahara. Tetapi, selepas itu Sultan Mahmud Shah II kekal dengan Bendahara manakala bonda tirinya balik semula kepada Paduka Raja. Ini menjadi persoalaan kepada saya : – Mengapa pergi ke rumah Bendahara?? Adakah anak Paduka Raja pun turut serta dalam penggulingan ini??

Jadi, apabila Sultan Mahmud sudah berada dalam genggaman Bendahara Tun Habib Abdul Majid, maka ianya memberi kelebihan besar kepada Bendahara. Hal ini kerana, Sultan itu adalah sumber kekuatan dan  ketaatan. Sesiapa yang rapat dan bersama Sultan, maka diri dia yang paling berkuasa.  Maka, Bendahara pun memerintahkan orang ramai meniupkan nafiri dan memalu gendang bagi mengumumkan kepada orang ramai bahawa Sultan Mahmud Shah II sedang berada bersama Bendahara.

Paduka Raja Tun Abdul Jamil telah berada di laut bersama kapal-kapalnya. Akan tetapi seperti saya nyatakan tadi, Sultan itu kekuasaanya besar hinggakan telah mempengaruhi beberapa kapal pengikut Paduka Raja untuk berpatah balik. Bendahara telah mengeluarkan perintah untuk mengepung Paduka Raja dan membunuh Paduka Raja, sanak-saudara dan semua yang bersama beliau. Lihat, begitu dasyat sekali perasaan geram Bendahara terhadap Paduka Raja Tun Abdul Jamil.

Dalam pembacaan saya bab seterusnya lebih jelas sedikit kronologi penggulingan ini. Baiklah, pada 20 Jun 1688, surat daripada Bendahara Tun Habib Abdul Majid telah diutuskan kepada wakilnya di Rio Formosa (Sungai Batu Pahat/ Batu Pahat), Orang-orang Kaya dan Penghulu di Muar dan surat itu menyatakan bahawa mereka perlu ke Riau kerana Paduka Raja mahu menentang Bendahara. Dalam surat itu juga dinyatakan bahawa bagaimana Sultan Mahmud, bonda tiri Sultan Mahmud (anak Paduka Raja) dan Seri Amar Wangsa telah pergi ke rumah Bendahara. Lantas, ini menyebabkan pergaduhan antara pengikut Paduka Raja dan Bendahara. Paduka Raja berasa takut apabila Sultan Mahmud sudah berada dalam genggaman Bendahara.

Lalu, Paduka Raja pun telah kelam-kabut meninggalkan Riau tanpa membawa anak perempuan beliau iaitu bonda tiri Sultan Mahmud dan anak lelaki beliau Seri Bija Diraja yang ketika itu masih dirumah Bendahara. Anaknya yang bergelar Laksamana pula mengambil keputusan tidak mencampuri konflik ini manakala anaknya yang bergelar Seri Perdana Menteri berundur ke Siak apabila permohonan bantuannya dengan Syahbandar di Johor di Bengkalis tidak berjaya.  Pada 26 Jun 1688, Bendahara telah menghantar surat kepada Tun Pikrama Muar untuk menghimpunkan orang-orangnya untuk pergi ke Johor (Kota Tinggi) bukan ke Riau.

Malah, Bendahara juga telah memerintahkan untuk mereka memburu dan menagkap Paduka Raja Tun Abdul Jamil samada hidup atau mati. Selain itu, jawatan-jawatan penting kerajaan yang sebelum ini disandang oleh kaum keluar Paduka Raja telah dilucutkan dan diganti oleh orang lain seperti Sri Pikrama Raja telah bergelar Laksamana.

Manakala dalam satu surat bertarikh 2 Julai 1688 yang diberikan Bendahara Tun Habib Abdul Majid kepada Belanda di Melaka mengenai penggulingan  Paduka Raja Tun Abdul Jamil itu :

“Setelah Paduka Raja mempersiapkan satu angkatan yang terdiri daripada dua puluh buah lancing bertiang dua, dua puluh perahu kecil dan masing-masing mempunyai satu tiang layer, enam puluh banting dan enam puluh tiga buah perahu, beliau telah mengumumkan membawa pemerintah itu ke suatu tempat lain. Paduka Raja juga memanggil saya dan memberitahu saya bahawa isteri saya, keluarga saya, dan beberapa orang kaya hendaklah membuat persiapan bersama pemerintah itu. Beliau menceritakan kepada saya bahawa Gabenor dan Syahbandar Melaka telah meminta sepuluh buah kapal dan 120 pencalang dari Betawi untuk digunakan dalam satu siri serangan keatas Riau. Paduka Raja berhasrat untuk menyerang dahulu, jadi beliau mahu menghantar pemerintah, kesemua isteri baginda ke tempat lain.

Setelah meninggalkan beliau, saya memanggil beberapa Orang kaya dan membincangkan apa yang dikatakan oleh Paduka Raja. Kami bersependapat Belanda tidak mempunyai niat menyerang Riau kerana Riau dianggap tidak lebih daripada sebuah ‘Taman’. Belanda tidak mempedulikan tempat-tempat penting yang lain seperti Bantam dan Makassar apatah lagi Riau. Juga didedahkan bahawa Paduka Raja merancang untuk membunuh Orang Kaya yang berikut kerana penentangan terhadap Paduka Raja : Tun Pikrama, Seri Amae Wangsa, Seri Agar Diraja, Raja Mahkota  dan beberapa pegawai lain. Untuk menggagalkan rancangan Paduka Raja itu, kami memutuskan untuk membawa pemerintah ke rumah Seri Pikrama Raja ketika Paduka Raja sedang bermesyuarat bersama anak-anak lelaki beliau. Apabila Paduka Raja mendengar berita pemerintah sudah berada bersama Bendahara, beliau dan pengikutnya telah lari ke perahu dan perkelahian telah berlaku. Orang Laut telah mendapat isyarat menyatakan bahawa pemerintah sedang berada bersama Bendahara, jadi mereka pun datang  dengan seluruh angkatan mereka dan memihak kepada Dato Bendahara. Yang demikian, Paduka Raja, anak isteri dan saudara-mara beliau semuanya berjumlah kira-kira tiga puluh orang telah melarikan diri dengan empat buah Lancang membawa emas, permata dan perak. Di Pulau Bayan mereka disertai  pula oleh Laksaman, anak lelaki Paduka Raja.

Saya berjaya mengepung mereka dan menawan dua buah lancing mereka, dan mereka melarikan diri dengan hanya tiga buah lancing yang membawa Paduka Raja dan anak-anak lelaki beliau, iaitu Laksamana, Temenggung, Sri Nara Diraja, Sri Perdana Menteri, Sri Bija Diraja dan Sri Amar Diraja. Yang mengejar mereka itu ialah dua puluh buah lancing bertiang dua, tiga belas buah lancing bertiang satu dan empat puluh buah banting dan beberapa buah perahu.”

Baiklah, berdasarkan laporan diatas lebih mudah difahami dan boleh saya rumuskan :

FASA AKHIR PENGGULINGAN

Berikut merupakan laporan kematian Paduka Raja yang dilaporkan Encik Khatib dalam Draf- Dagh Melaka pada 5 Ogos 1688 saya meringkaskan fasa akhir penggulingan ini yang akhirnya menyebabkan kematian Paduka Raja Tun Abdul Jamil.

Dalam misi kejar – mengejar antara pasukan Bendahara Seri Maharaja Tun Habib Abdul Majid dan Paduka Raja Tun Abdul Jamil, akhirnya Bendahara telah berjaya memintas Paduka Raja bederkatan pantai Terengganu (Pulau Rakit). Telah berlaku pertempuran yang dasyat antara kedua-dua pasukan. Dalam pertempuran itu, dua orang anak lelaki Paduka Raja berjaya melarikan diri ke Pahang (Laksamana dan Temenggung). Paduka Raja tetap berjuang habis-habisan sesuai dengan sifatnya sebagai panglima perang yang termasyur. Ketika kehabisan peluru, inilah kejadian yang sangat terkenal mengenai beliau hingga hari ini iaitu Paduka Raja telah menggunakan duit Rial Sepanyol (duit perak Sepanyol yang digunakan kurun- 17) yang ada didalam lancangnya sebagai peluru Meriam (ada kata senapang). Cara begini berhasil untuknya bertahan beberapa hari sebelum akhirnya terpaksa mendarat di pantai dan mencari perlindungan di dalam hutan. Pasukan Bendahara telah ke hutan dan memburunya. 10 hari kemudian barulah Paduka Raja dapat ditawan.

Bendahara telah memerintahkan seorang hamba yang cacat untuk menikam Paduka Raja dengan keris. Begitu juga nasib menimpa anak lelaki beliau iaitu Seri Bija Diraja. Manakala, ada pendapat anak lelaki beliau yang bernama Encik Tahil telah ditikam ketika belayar di laut di Pahang dan mayatnya dibuang di laut juga. Manakala, nasib anak perempuannya iaitu bonda tiri Sultan adalah diharamkan mendarat hingga diperintahkan .Menurut beberapa sumber, anak perempuan Paduka Raja itu dan saudara perempuan lain telah ditenggelamkan di laut.

Mesti ada yang tertanya-tanya mengapa perlu hamba yang cacat untuk menikam tubuh panglima perang agung ini??. Apa yang dapat saya fahami, tindakan Bendahara ini adalah untuk menyindir Paduka Raja dan menjatuhkan martabat beliau. Hal ini kerana, ini boleh dianggap balasan kepada Paduka Raja yang telah menjatuhkan martabat dan merampas kuasa-kuasa para pembesar lain senasa pentadbirannya dan memberi segala jawatan penting kepada anak-anak beliau walaupun ada yang tidak berkelayakan. Tindakan beliau yang “keji” ini difikirkan wajar dirinya dihukum bunuh oleh hamba yang cacat.

KESIMPULAN

Walaupun telah dinyatakan serba sedikit perkongsian hasil pembacaan saya dalam beberapa buah buku terutamanya karya L.Y Andaya Kerajaan Johor 1641-1728 yang banyak menerangkan lebih jelas tentang penggulingan kuasa Paduka Raja Tun Abdul Jamil, bukanlah untuk memburuk-burukkan tokoh ini keseluruhannya. Akan tetapi, untuk menjadi bacaan kepada umum dan diambil pengajaran daripadanya. Ketokohan Paduka Raja Tun Abdul Jambil dalam politik Johor malah di rantau ini sekitar abad ke – 17 adalah tidak dapat dinafikan.

Beliau telah menjadikan  Johor sebuah kuasa yang amat disegani dan juga menjadikan Johor sebagai bandar pelabuhan yang sangat maju hingga menarik pelbagai pedagang untuk berdagang di Johor. Beliau juga sangat bijak dan tidak mudah diperkotak-katikkan oleh kuasa luar seperti Belanda di Melaka. Langkahnya yang amat berhati-hati dalam menjalinkan diplomasi dan perjanjian dengan kuasa luar agar Johor tidak mengalami kerugian. Paduka Raja mahukan setiap perundingan membawa keuntungan kepada Johor.

Kejayaan mengalahkan Jambi pada 1679, Sultan Ibrahim menganugerahkan gelaran Paduka Raja kepada beliau dan ini menjadikan beliau di puncak kekuasaan dan pengaruhnya begitu meluas. Kemangkatan Sultan Ibrahim telah memberi Paduka Raja berkuasa penuh dalam politik Johor kerana Sultan Mahmud yang masih kecil itu. Akan tetapi, “terlajak perahu boleh undur, terlajak kata dan perbuatan binasa badan”, akibat sikap mendongak ke langit dan mengetepikan peranan dan keistimewaan tradisional pembesar-pembesar terutama Bendahara telah meluapkan rasa benci yang tidak dapat ditahan. Pengakhirannya, seorang panglima perang agung dan artikek pembangunan perdagangan termasyur abad ke – 17 ini  tewas dalam keadaan menyedihkan.

Akhir kalam, walau apa jua yang dilakukan, Paduka Raja Tun Abdul Jamil adalah tokoh agung dalam ketenteraan dan pembangunan ekonomi dan diplomasi yang susah untuk dicari ganti di Alam Melayu. Namanya memang layak untuk diabadikan dalam salah sebuah asset Tentera Laut Diraja Malaysia (TLDM) iaitu KD Laksamana Tun Abdul Jamil. “Buang Yang Keroh, Ambil Yang Jernih”. Sejarah itu dipelajari untuk diambil pengajaran dan tauladan masa akan datang.

SUMBER RUJUKAN :


Segmen Luahan Peniaga B40: Ally Dan Perniagaan Cuci Rumah

Kelompok B40 ialah cabaran paling besar bagi mana-mana pentadbiran. Mereka terdiri daripada kumpulan 40-peratus terendah dalam kek ekonomi, oleh kerana pendapatan tidak cukup hingga cukup-cukup makan.

Segelintir dalam kalangan mereka saja boleh membuat simpanan – sementara yang lain hidup kais pagi makan petang.

Pada tahun 2000, taburan peratusan penduduk Malaysia mengikut negeri tidak begitu menjaminkan. 40% daripada populasi sembilan negeri mewakili B40.

15 tahun kemudian jumlah ini menyusut ke lima negeri sahaja – itupun seluruh Malaysia menyaksikan penurunan ketara.

Golongan hijau dalam carta diatas semestinya paling terkesan semasa koronavirus melanda. Dan salah seorang daripada kategori hijau ialah seorang anak sulung berusia 27 tahun yang menetap di ibu negara.

Berusaha Sendiri Sejak Dulu Lagi

Ally ialah seorang graduan diploma Statistik daripada Universiti Teknologi Mara. Tetapi minat perniagaan membuak-buak dalam jiwanya terutamanya selepas menceburinya secara tidak sengaja.

Kalau ditanya orang ramai tentang potensi perniagaan, mesti makanan dan pakaian merajai carta. Tetapi Ally mengasaskan perusahaan Ally Cuci Cuci Services yang menawarkan perkhidmatan pembersihan.

Semuanya bermula pada tahun 2015 apabila seorang sahabat mencari “tukang bersih”. Memandangkan baru saja letak jawatan, Ally perlukan kerja yang boleh dapat duit pantas.

Maka inilah peluangnya, yang memulakan rangkaian dan tempahan sehingga hari ini. Kesibukan bandaraya bagaikan peluang tersembunyi bagi Ally.

Secara semulajadi semua yang penat bekerja tiada masa untuk membersihkan rumah. Jadi mereka memanggil Ally saja untuk menjalankan kerja pembersihan.

Sedar tidak sedar, sudahpun lima tahun Ally terlibat secara sepenuh masa. Biasaanya keuntungan datang mencurah semasa musim cuti sekolah, terutamanya pada bulan Ramadhan yang tentunya jadual semua orang begitu padat.

Selepas Aidilfitri pula tempahan seperti boleh dibayangkan menyusut akibat prospek pelanggan sudah berbelanja lebih.

Tetapi bulan Syawal sekalipun tempahan tidak pernah putus. “For sure boleh hidup,” kata Ally, mengenang rezekinya selepas raya.

Bila Dalam Perintah Kawalan Pergerakan

Perusahaan Ally menggunakan rangkaian Internet untuk berhubung. Jadi meskipun ada perintah berkurung, Ally masih lagi boleh menerima tempahan.

Tetapi satu-satunya penghalang semasa Perintah Kawalan Pergerakan, Ally tidak boleh pergi ke lokasi perlu dibersihkan. “Perniagaan saya kena keluar rumah baru dapat hasil. Online macam mana pun tetap kena keluar rumah.”

Dan bukan Ally saja sedang berdepan dengan halangan ini. Semua orang terlibat dalam industri sama pun begitu juga.

Malah Telekom Malaysia pun tidak menghantar juruteknik untuk membetulkan apa-apa dalam premis pelanggan. Jangankan masuk premis, Tenaga Nasional Berhad pun mengumumkan tidak hantar bil semasa perintah berjalan.

Jika dua gergasi terpaksa berbuat sedemikian, apatah lagi Ally. Jadi pendapatan Ally amat terjejas sehingga terpaksa menangguh kerja pembersihan yang banyak membatalkan bila ada masa untuk buat sendiri.

“Nak taknak kena bersabar dan bertahan,” kata Ally. “Hopefully PKP selesai cepat. Kalau extend berkali-kali memang susah.”

Dikecam Apabila Berkongsi Pendapat

Ally memang mengharapkan perintah tidak dilanjutkan. Itu saja caranya untuk mencari peluang dan rezeki. Tetapi apabila menyuarakan curhat hati sedemikian, ramai pula melemparkan kecaman katanya lebih mengutamakan duit berbanding kesihatan negara.

Sebenarnya Ally dan ramai lagi pengambil upah menyokong kerajaan sepenuhnya. Malah Ally juga mewarisi ilmu urut daripada ibundanya yang buat perkhidmatan mengurut selama 20 tahun.

Bekerjasama dengan Sentuh.My, Ally ialah seorang “massage therapist” yang menghadiri kursus sejak 2018.

Tetapi beliau bermula sebagai tukang urut sejak Februari 2020 dan betul-betul aktif sebulan kemudian sebelum PKP.

Untuk minggu pertama yang PKP dilaksanakan, Ally sudahpun menerima tempahan daripada pihak korporat yang dibatalkan serta-merta.

Jadi bagi Ally, koronavirus menjerut kedua-dua sumber pendapatannya. Walaupun boleh diberikan alasan sebagai “essential service”, Ally akur dengan nasihat polis untuk tangguh sehingga selesai koronavirus.

Rakyat Perlu Duduk Rumah

Ally bukan satu-satunya orang yang terkesan dengan koronavirus. Ramai lagi terkesan juga. Tetapi Ally sesuai dijadikan “jendela” untuk memahami nasib ditimpa B40 yang dihina seolah-olah bertuah mendapat manfaat RM1,600 daripada kerajaan.

Hakikatnya dalam RM1,600, seberapa banyak akan berjaya dibuat simpanan dan dimanfaatkan untuk kehendak.

Bagi Ally yang masih bujang, bantuan sedemikian ialah satu-satunya penampan yang disyukuri. “Boleh sangat survive sebulan lebih in shaa Allah.”

Sekarang ini ketepikan Ally sebentar. Bayangkan sebuah keluarga yang anak ramai pula. Melayu bukan pemalas. Mereka sentiasa berusaha.

Bagi yang ingin menempah perkhidmatan Ally, boleh hubunginya di talian: +6010-574 9786.

Jika ada yang ingin berkongsi nasib hidup (baik atau buruk) semasa koronavirus, boleh hubungi saya di: https://www.facebook.com/ahmadfaezal93/


Belajar Bagaimana Uthmaniyah Menangani Kemiskinan

Saya begitu terkesan dengan kiriman (posting) di FB baru2 ini tentang adik beradik yang kelaparan yang selalunya mencari makanan di sampah. Saya kira kejadian ini berlaku di Sabah. Sudah sampai masanya kita belajar dari Uthmaniyah bagaimana menangani masalah kemiskinan.

Rakyat yang hidup dalam daulah Uthmaniyah dahulu pasti tidak akan kelaparan sebegini kerana di merata tempat dalam daulah Uthmaniyah dibina dapur awam. Dapur awam yang dipanggil ‘Imaret’ atau ‘Darul It’am’ ini sentiasa berasap dan menyediakan makanan percuma untuk sesiapa sahaja. Malah ada dapur awam mampu menyediakan makanan untuk ribuan orang setiap hari.

Mereka juga tidak akan hidup gelandangan kerana disediakan tempat penginapan untuk orang-orang yang miskin di samping mendapat pendidikan dan perkhidmatan kesihatan yang percuma.

Rahsia bagaimana daulah Uthmaniyah dapat membina ratusan atau ribuan dapur awam serta menyediakan makanan yang percuma pada rakyatnya ialah amalan dan institusi wakaf yang sangat aktif dan utuh. Dari Sultan, pembesar hingga ke rakyat biasa gemar melakukan wakaf. Di samping itu institusi wakaf bijak menguruskan & menjana harta wakaf.

Begitu kukuhnya amalan wakaf dalam daulah Uthmaniyah sehingga sekitar ¾ dari harta negara adalah berasaskan wakaf. Seluruh kemudahan awam seperti masjid, tanah perkuburan, sekolah, perpustakaan, hospital, jalan raya jambatan, empangan, pancuran air, rumah orang miskin, anak yatim & ahli sufi, hotel, caravanserai, tempat mandi awam, pasar, bazar dan sebagainya dibina, dibiayai & diselenggara dengan dana wakaf termasuk dapur awam.

Seorang pakar sejarah Uthmaniyah yang bernama Akgunduz berkata:-

“Disebabkan wakaf, seorang lelaki dalam Daulah Uthmaniyah boleh dilahirkan dalam rumah wakaf, tidur dalam buaian wakaf, diberi makan dengan harta wakaf, belajar di sekolah wakaf dan membaca buku wakaf. Kemudian setelah dewasa, beliau mengajar di sekolah wakaf, menerima gaji dari harta wakaf dan apabila meninggal dunia dia diletakkan dalam keranda wakaf dan dikebumikan dalam tanah wakaf.”

Dana wakaf turut membiayai golongan ibu tunggal yang memerlukan bantuan kewangan, perbelanjaan pakaian dan kasut untuk pelajar yang miskin. Malah perbelanjaan dan kelengkapan pengantin-pengantin yang miskin turut mendapat pembiayaan dari dana wakaf.

Selain itu, dana wakaf dalam Daulah Uthmaniyah juga digunakan untuk membiayai kos pemeliharaan haiwan yang berkeliaran tanpa tuan termasuk makanan dan tempat tinggal haiwan tersebut.

Bayangkan begitu tingginya kebajikan daulah Uthmaniyah sehinggakan binatang berkeliaran pun diberi makan dan tempat tinggal. Ini semua berkat amalan wakaf dalam Islam yang juga memberi natijah kepada kepesatan dakwah Islam oleh Uthmaniyah


Black Hawk Down: Malaysia Menyelamatkan Amerika

Hampir 500,000 orang terkorban dalam pergelutan berdarah Somalia yang telah bermula lebih daripada 27 tahun dahulu. Selepas kekalahan dalam Perang Ethiopia-Somalia akibat campurtangan Kesatuan Soviet dan Republik Cuba, rejim Somalia mengetatkan lagi dasar-dasar kuku besi.

Perang saudara tidak dapat dielakkan, dan salah satu pertempuran yang diratapi Malaysia ialah Pertempuran Mogadishu (1993) dimana negara kehilangan Lans-Korperal Mat Aznan Awang selepas APC Condor yang dipandu oleh beliau ditembak oleh RPG.

Pada asasnya, misi ini tidak begitu gah di dada akhbar dan media. Ia bukan seperti kisah pertempuran Stalingrad. Ia bukan seperti di Iwo Jima. Ia sekadar Mogadishu, yang tentu ramai tidak mampu cari lokasinya di peta dunia.

Tetapi hakikatnya berbeza. Pertempuran ini bermula pada 3 Oktober 1993 apabila angkatan Amerika Syarikat – Kompeni Bravo Batalion Ketiga, Rejimen Renjer Ke-75, Pasukan Delta dan Rejimen Airborne berganding bahu untuk memberkas dua orang rapat Jeneral Mohamed Farrah Aidid, iaitu Omar Salad Elmi dan Mohamed Hassan Awale.

Berdasarkan perancangan Mejar-Jeneral William F. Garrison, Pasukan Delta akan merusuh bangunan sasaran melalui helikopter-helikopter MH-6 Little Bird, sementara empat kumpulan paratrooper Pasukan Renjer akan mendarat daripada helikopter MH-60L Black Hawk (Super 6-1 dan Super 6-4) untuk membentuk sempadan pertahanan di sekeliling bangunan ini agar unit penyerang Humvee dan M939 dapat tiba.

Operasi ini dijangka akan selesai dalam 30 minit sahaja. Tetapi gangguan geografi, perancangan dan ketidaksangkaan membuatkannya satu misi yang amat mencabar. Konvoi tidak dapat menggunakan jalan-jalan Mogadishu akibat disekat golongan militia. Debu-debu mula mengganggu misi akibat angin kuat daripada kipas helikopter.

Pasukan Renjer Keempat pula tidak sengaja membuat sempadan di luar titik perancangan. Mereka tidak mahu mengambil risiko apabila juruterbang Black Hawk memberikan bantuan, takutkan helikopter itu dibedil ketika mereka menempuhi serangan musuh.

Prebet Kelas Pertama (PFC) Todd Blackburn pula terjatuh semasa sedang mendarat daripada ketinggian 21 meter. Beliau tercedera di bahagian kepala dan belakang leher, dan terpaksa dikeluarkan oleh Sarjan Jeff Struecker dalam Humvee, menyebabkan kematian Sarjan Dominick Pilla selepas ditembak di kepala.

Pada pukul 4:20pm, Super 6-1 dibedil RPG dan terhempas. Juruterbang Cliff Wolcott dan Donovan Briley terkorban, bersama dua ketua kru. Tetapi bukan semua yang mati – Staf Sarjan Daniel Busch dan Sarjan Jim Smith terselamat dan mula bermati-matian pertahankan lokasi tersebut, sementara MH-6 dapat mendarat dengan juruterbang keduanya keluar agar dapat membawa Busch dan Smith ke tempat selamat pada ketika juruterbang utama MH-6 menembak daripada kokpit. Malangnya, Daniel Busch terkorban akibat terkena empat das tembakan.

Sudahlah pertempuran semakin memuncak, berlaku pula kesilapan komunikasi antara pasukan khas dan konvoi. Pasukan konvoi tersalah faham bahawa mereka perlu dihubungi pasukan khas dahulu sebelum bergerak, begitu juga pasukan khas yang menunggu pasukan konvoi. Semasa kekeliruan 20 minit ini, Super 6-4 pula ditembak.

Pasukan khas terpaksa berundur ke lokasi nahas. 90 askar Renjer dan Delta terperangkap dalam serangan yang teruk, walaupun ada bantuan udara. Di lokasi nahas kedua, penembak tepat Delta, Master Sarjan Gary Gordon dan Sarjan Kelas Pertama Randy Shughart membunuh ramai penyerang-penyerang Somalia. Tetapi hanya juruterbang, Michael Durrant, sahaja yang terselamat selepas dibelasah teruk tentera-tentera militia Aidid.

Pihak Somalia tidak berhenti untuk mengepung tentera-tentera Amerika, yang sedang bertahan dengan senjata-senjata mereka dan juga serangan roket dan senjata MH-6.

Operasi yang bermula sekitar pukul 4:00pm telah berlangsung sampai 2:00AM. Pada waktu inilah ketenteraan gabungan Malaysia-Pakistan dibawah Pertubuhan Bangsa-Bangsa Bersatu daripada Task Force Infantri 2-14 dan Divisyen Gunung Ke-10 tiba. Unit-unit ini sebenarnya tidak dirancang pun sebelum operasi bermula.

Tekad untuk memastikan semua unit penyelamat selamat, Mejar-Jeneral Garrison melepaskan konvoi penyelamat dalam bilangan yang besar – lebih daripada 100 kenderaan seperti Condor (Malaysia), kereta kebal M48 (Pakistan) dan Humvee bersama M939 lagi (AS). Konvoi ini bergerak dalam kumpulan sejauh tiga kilometer, bersama helikopter-helikopter Black Hawk dan Cobra yang lain.

Lebih daripada 100 orang berdarah Malaysia membanjiri kawasan pertempuran bersama ketenteraan Amerika Syarikat untuk bertarung selama enam jam. Dan Lans-Korperal Mat Aznan Awang merupakan salah seorang daripada 20 orang yang terkorban dalam operasi ini. 82 orang tercedera.

“Jasa-jasa Malaysia akan sentiasa diingati dan ketenteraan Amerika Syarikat mengucapkan sejuta terima kasih atas keberanian Angkatan Tentera Malaysia dalam operasi penyelamatan tentera-tentera kami dalam pertempuran dua puluh tahun yang lalu. Seorang tentera Malaysia telah terkorban, dan sembilan lagi tercedera dalam misi di Mogadishu ini.” – Thomas Kelly.

Brigadier-Jeneral Greg Gile (komander Ranger AS) – “sebuah pertempuran yang akan sentiasa hidup pada muka sejarah – pihak anda (Malaysia) telah dibuktikan sebagai aset yang penting untuk menjayakan misi ini. Terima kasih kepada tentera-tentera anda, pihak Rangers terselamat.” – 14 Oktober, 1993.

Mejar-Jeneral Thomas Montgomery (komander PBB) – “kita memang sedar tentang kerugian yang diratapi tentera-tentera anda (Malaysia) yang berani. Kami tidak akan sesekali lupa dan akan sentiasa bersyukur dengan bantuan yang diberikan.”

Leftenan John Breen mengutuskan nota kepada tentera-tentera Malaysia dengan kenyataan dalam konteks, “ramai tentera-tentera Amerika masih lagi boleh bersama dengan keluarga-keluarga mereka kerana bantuan yang diberikan. Saya akan berjuang bersama anda dimana-mana sahaja.”

Al-Fatihah kepada Lans-Korperal Mat Aznan Awang.


Meiji 150

3 Januari yang lepas menandakan ulang tahun ke-150 Reformasi Meiji atau “Meiji Ishin” (明治維新). Di Jepun ada banyak event dalam bentuk pameran atau seminar diadakan untuk memperingati peristiwa yang paling penting dalam sejarah moden Jepun ini.

Reformasi Meiji menandakan penamatan zaman feudal di Jepun. Sebelum Reformasi Meiji, kuasa pentadbiran berada di tangan Shōgun (將軍) yang merupakan ketua rejim ketenteraan Bakufu (幕府). Sistem Bakufu diamalkan sejak 1192. Selama Bakufu memerintah, kuasa Maharaja diketepikan, politik didominasi kelas pendeta bernama samurai.

Pencetus Reformasi Meiji ialah insiden “Black Ships” atau “kurofune” (黒船) tahun 1852-1854. Amerika Syarikat menghantar beberapa kapal perang untuk memaksa Jepun membuka pelabuhannya. Shōgun dinasti Tokugawa ketika itu terpaksa menandatangani perjanjian dengan Amerika dan tindakan tersebut menimbulkan kemarahan di kalangan samurai, terutamanya di kalangan puak Satsuma (薩摩) dan Chōshū (長州).

Mereka anggap Shōgun tidak lagi layak untuk memerintah, maka mereka menubuhkan pakatan untuk menjatuhkan Bakufu, dengan slogan-slogan seperti “ōsei-fukko” (王政復古 – “kembalikan pentadbiran maharaja”) dan “sonnō jōi” (尊皇攘夷 – “menjunjung maharaja, mengusir orang asing”).

Pada 3 Januari 1868, Maharaja Meiji (明治天皇, “Meiji-tennō”) berpindah dari Kyoto ke Tokyo (pusat pentadbiran Tokugawa) dengan bantuan pakatan Sat-Chō. Maharaja melancarkan pelbagai pembaharuan termasuk pemusatan kuasa negara, menggantikan samurai dengan tentera moden (pembaharuan yang mencetuskan pemberontakan samurai seperti dalam cerita “The Last Samurai”), memperkenalkan perindustrian dan kewangan moden, dan memperkenalkan pendidikan, sains dan teknologi Barat.

Hasilnya, selepas 27 tahun pelancaran Reformasi Meiji, Jepun berjaya menewaskan China pada 1895. 10 tahun kemudian, Jepun menewaskan Rusia pada 1905. 13 tahun kemudian, Jepun muncul sebagai pemenang dalam Perang Dunia Pertama dan melayakkan diri sebagai kuasa besar dunia.

Keajaiban Reformasi Meiji merupakan manifestasi sifat orang Jepun yang berusaha untuk memajukan diri walaupun dengan belajar dari pihak musuh. Punca Reformasi Meiji ialah kesedaran orang Jepun tentang kemunduran diri akibat kejutan Black Ships. Namun mereka tidak memusuhi teknologi Barat malah mereka ingin mencontohinya.

Sebelum Reformasi Meiji, orang Jepun pernah melancarkan Reformasi Taika pada abad ke-7 di mana Jepun belajar dan mengadaptasi diri dengan tamadun China, selepas Jepun ditewaskan oleh China dalam Pertempuran Baekgang tahun 663. Dan selepas Jepun tewas dalam Perang Dunia Kedua, Jepun sekali lagi belajar dan mengadaptasi diri dengan ekonomi liberal-kapitalis ala Amerika dan Perancis, dan akhirnya Jepun berjaya muncul sebagai kuasa ekonomi kedua besar selepas Amerika Syarikat dalam masa hanya 23 tahun (1945-1968).

Meskipun Jepun begitu “forward looking” dan progresif, mereka masih menekankan pemeliharaan jati diri dengan doktrin “wakon-yōsai” (和魂洋才 – “semangat Jepun, kepakaran Barat”). Mereka hanya belajar metod dan teknologi Barat, buang yang keruh ambil yang jernih. Mereka tidak meniru Barat 100% kerana rasa diri “inferior”, dan mereka juga tidak menolak Barat atas perasaan “superior”.

Orang Jepun tidak buang masa berdebat pasal wujudnya konspirasi Barat terhadap mereka, atau tentang kewajaran pengeboman nuklear ke atas mereka. Apa yang mereka buat ialah “move on” dan mencipta sejarah demi sejarah baru bangsa mereka.

Reformasi Meiji bukan saja sejarah orang Jepun, ia adalah pengajaran yang harus dicakna oleh semua umat manusia, terutamanya umat kita tentang cara dan sikap yang perlu ada untuk mengubah nasib diri sendiri.

Bacaan lanjut:
http://www.meijiishin150countdown.com/en/
https://meijiat150.arts.ubc.ca/


Asp (B) Wilfred Gomez Malong – Penerima Pgb Termuda Di Dalam Sejarah Dunia Kepolisian Malaysia

MUNGKIN kita sebagai rakyat Malaysia telah terbiasa mendengar bagaimana anggota tentera di kalangan anak Sarawak suatu waktu dahulu membarisi senarai penerima pangkat kedua tertinggi di dalam senarai darjah kebesaran Gagah Perkasa iaitu Pingat Gagah Berani.  Sebenarnya jika kita menggodek sejarah lama kepahlawanan anak Sarawak ada terdapat tiga individu di kalangan anggota polis yang juga penerimanya PGB.

ASP (B) Wilfred Gomez Malong merupakan salah seorang bujang berani dari dunia kepolisian yang juga mencatitkan sejarahnya tersendiri apabila beliaulah penerima PGB paling muda iaitu pada ketika itu berusia 24 tahun.  Dunia kepahlawan bukanlah asing bagi anak Iban kelahiran Betong ini memandangkan mempunyai pertalian secara langsung dengan Balang “Ijau” iaitu antara pemimpin Iban yang menggangotai pasukan pro-Brooke sewaktu memerangi Rentap di Skrang suatu waktu dahulu.

Menjengah dunia kepolisian sekitar tahun 1969 selepas menerima ajakan daripada jurulatih pasukan ragbi iaitu J.G Ritchie yang juga seorang pegawai tinggi polis Sarawak suatu waktu dahulu.  Dikatakan pada ketika itu jurulatihnya tertarik dengan sikap disiplin serta enggan mengalah Gomez yang juga anak didiknya di dalam pasukan ragbi Sekolah St. Thomas, Kuching.

Hasil daripada inspirasi dari seorang ketua polis Sarawak itulah dikatakan akhirnya Gomez setelah tamat latihan polis telah ditempatkan untuk mengemudi SBPU (Special Branch Probing Unit) iaitu satu organisasi kepolisian yang mana keanggotaannya terdiri daripada Pasukan Polis Hutan, Sarawak Border Scouts, Sarawak Renjer dan Penjejak Iban di Sarawak.  SBPU inilah yang menjadi antara nadi penting di dalam dunia risik kepolisian keatas sebarang kegiatan subversif komunis yang sering membuat onar di Sarawak suatu ketika dahulu.

Cerita kepahlawan Gomez ini bermula pada tanggal 20hb Jun 1973 yang mana pada ketika itu beliau baru berusia 23 tahun.  Dikatakan Gomez bersama dua orang staff bawahan yang pada ketika itu sedang melakukan rondaan biasa terlihat satu kepulan asap di kawasan hutan Ulu Poi, Kanowit.  Tidak mahu membuat sebarang terlahan secara rawak, mereka bertindak membuat peninjauan dengan lebih terperinci ke atas kawasan hutan tersebut.

Walaupun hanya bertiga sahaja, ianya tidak menjadi kegentaran kepada mereka sebaliknya mereka terus menghampiri lokasi yang disasarkan biarpun terpaksa merangkak di dalam hutan bagi memastikan pergerakan mereka tidak dihidu oleh musuh.  Setelah membuat pemantauan selama hampir lima jam dan mengamati sendiri segala pergerakan musuh barulah ketiga-tiga mereka mengambil keputusan untuk beredar dan memohon bantuan daripada rakan-rakan yang lain.

Hendak dijadikan cerita, di ketika hendak beredar daripada kawasan persembunyian mereka iaitu yang berada dekat dengan kawasan musuh itulah dikatakan Koperal Andang telah memetik senjatanya tanpa sengaja.  Disaat itulah kehadiran mereka sudah mula disedari oleh segerombolan komunis yang sedang berehat-rehat di kawasan perkhemahan mereka.

Mendengar sahaja bunyi senjata itulah beberapa orang komunis yang menjadi sentri di kawasan perkhemahan mereka sudah mula mengangkat senjata dan membuat tembakan ke arah mereka.  Tanpa takut dengan jumlah komunis yang dihadapi ketiga-tiga mereka iaitu Inspektor Gomez, Sarjan Muari dan Koperal Andang berbalas tembakan maka bermulalah perang di hutan Ulu Poi, Kanowit sekitar jam 2 pagi pada tanggal 21hb 1973.

Perang di Ulu Poi ini tidaklah lama iaitu berlangsung sekitar 10 minit sahaja namun sesuatu yang mengkagumkan biarpun hanya bertiga sahaja, mereka berjaya membunuh empat pengganas komunis serta ramai juga yang cedera parah.  Manakala komunis yang lain pula berjaya meloloskan diri dengan membawa apa sahaja senjata yang sempat digapai mereka.

Difahamkan bahawa trio Gomez, Andang dan Mauri pada hari itu bukanlah berhadapan dengan anggota komunis yang sedikit sebaliknya mempunyai kekuatan hampir 18 orang berdasarkan kepada jejak-jejak pakaian, selipar serta banyak lagi yang mampu dilihat di kawasan perkhemahan mereka.  Diceritakan juga walau hanya bertiga pada waktu itu, mereka masih lagi terpaksa bermalam di kawasan perkhemahan itu bersama-sama dengan mayat komunis yang mati memandangkan hari sudah terlalu gelap.

Menjelang siang apabila hari sudah terang barulah pasukan bantuan daripada ibupejabat mula mendatangi lokasi mereka.  Bayangkanlah sekiranya gerombolan komunis yang berjaya meloloskan diri itu kembali semula ke kem mereka sudah pasti Gomez dan dua lagi anggotanya akan mati dikerjakan oleh komunis yang ramai.  Mungkin mereka bernasib baik kerana komunis tidak berbuat demikian pada waktu itu.

Atas keberanian dan kepahlawanan inilah pada tahun 1974, Gomez dianugerahkan dengan Pingat Gagah Berani daripada Yang Dipertuan Agong Malaysia yang menjadikan beliau merupakan penerima anugerah PGB yang termuda di dalam sejarah Malaysia iaitu baru sahaja berusia 24 tahun pada masa itu.

Setelah berkhidmat di beberapa cawangan dunia kepolisian akhirnya pada tahun 1980, Gomez menamatkan perkhidmatannya dan seterusnya melanjutkan pelajarannya di dalam bidang perundangan di University of Buckingham, London, United Kingdon.  Usai ditauliahkan sebagai peguam, beliau pernah berkhidmat di Melaka dan negerinya sendiri iaitu Sarawak yang mana pada ketika itu juga beliau mula menjengah dunia politik Sarawak mengikut jejak langkah mendiang ayahnya yang juga salah seorang pemimpin tersohor parti lokal Sarawak iaitu SNAP suatu waktu dahulu.

Dunia polis dan sukan permotoran lasak itu bagai aur dengan tebing dan dek kerana itulah sukan lasak masih lagi menjadi hobi bagi Gomez.  Gomez mewakili pasukan “4×4 drives and Safari” bagi negeri Sarawak di ketika pertandingan Silverstone Trans Borneo Expedition yang menyaksikan beliau dan pasukannya mengelilingi pulau Borneo sejauh 5,000 km pada Mac 1996.

Pada tanggal 5hb Februari 2013, Malaysia amnya dan Sarawak khususnya telah kehilangan seorang pahlawan bangsa yang begitu berani di dalam sejarahnya apabila ASP (B) Wilfred Gomez Melong menghembuskan nafasnya yang terakhir akibat menderita sakit kanser kolon.  Mendiang meninggalkan seorang balu iaitu Puan Angela Austin dan dua cahayamata.  Pengabdian kekal pahlawan Sarawak ini adalah di Kampung Entingan Cemetery.

Lest We Forget!

#KamekSayangSarawakBah!

Rujukan:

1.  Utusan Online, 8 Januari 2013 – Jangan Lupa Bekas Polis
http://ww1.utusan.com.my/utusan/Sabah_%26_Sarawak/20130108/wb_01/’Jangan-lupa-bekas-polis’2.  The Star Online, 8 February 2013 – Gomez, a fearless warrior who sacrificed for the nation
http://www.thestar.com.my/news/community/2013/02/08/gomez–a-fearless-warrior-who-sacrificed-for-the-nation/
3.  Borneo Post, 3 February 2013 – PGB recipient Gomez dies battling cancer


Kisah Viking Membuka Dan Meneroka Iceland

Di samping iklim dan persekitarannya yang unik, Iceland turut tersohor dengan kekayaan sejarah khususnya berkaitan Viking yang pada hari ini jejak tinggalannya masih terpelihara dengan baik sama ada pada sudut bahasa mahupun budaya.

Antara bahagian paling menarik dalam sejarah negara tersebut tentulah berkaitan kisah penerokaannya oleh masyarakat Norse yang dikreditkan kepada seorang Viking bernama Hrafna-Flóki Vilgerðarson. Nama beliau pada hari ini diabadikan sebagai salah satu watak dalam sebuah siri televisyen tersohor, berjudul Vikings.

Bangsa Viking baik yang berasal dari Norway, Sweden, dan Denmark sememangnya terkenal dengan kemahiran perlayaran mereka. Bagi sebilangan Viking, semangat untuk meneroka daratan-daratan baru banyak didorong oleh kemiskinan dan kekurangan tanah untuk bercucuk tanam.

Bagi sebilangan yang lain pula, penerokaan tanah baru dianggap sebagai suatu cara untuk lari dari cukai, undang-undang, dan penumpahan da.rah. Ada juga yang dahagakan kemasyhuran, justeru memilih untuk berlayar jauh demi menempa nama. Hrafna-Flóki Vilgerðarson adalah salah seorang daripada mereka.

Di saat pengemuka-pengemuka Viking di Sweden berlayar ke timur menuju Slav dan Byzantine, Viking-Viking di Norway pula meredahi lautan luas di barat demi mencari pulau-pulau baru untuk dihuni.

Kepulauan British merupakan salah sebuah tempat terawal yang disa.sarkan oleh Viking. Mereka tiba di sana buat kali pertama pada tahun 793 Masehi dan semenjak itu, pengaruh mereka di pantai British semakin teguh. Bagaimanapun, kepulauan tersebut sudah pun berpenghuni justeru kehadiran Viking di sana menerima ten.tangan. Sebahagiannya pula berasimilasi dengan penduduk tempatan.

Sebagai daratan yang kaya dengan sumber alam, Kepulauan Faroe dengan pantas dibanjiri pendatang Viking. Oleh kerana itu, timbul keperluan untuk mencari daratan baru.

Kepulauan Shetland yang sedikit jauh dari pulau-pulau British yang lain menjadi sa.saran berikutnya. Ia dijadikan sebagai pangkalan untuk meneruskan perlayaran-perlayaran selanjutnya ke barat. Viking kemudian meneroka Kepulauan Faroe yang berjarak 670 kilometer dari Norway.

PENEMUAN ICELAND SECARA TIDAK SENGAJA OLEH NADDOÐR DAN GARÐAR

Iceland terletak kira-kira 420 kilometer arah barat dari Kepulauan Faroe. Penerokaan Iceland selalunya dikaitkan dengan Hrafna-Flóki Vilgerðarson memandangkan beliau merupakan Viking pertama yang mendirikan komuniti di sana.

Bagaimanapun, beliau bukanlah Viking pertama yang menjumpainya. Kredit tersebut diberikan kepada Naddod (Naddoðr), salah seorang penghuni awal Kepulauan Faroe yang berasal dari Norway. Cuma, beliau menjumpai Iceland secara tidak sengaja ketika berlayar dari Norway menuju Kepulauan Faroe.

Dalam perjalanan, beliau tersesat dan terkeluar daripada haluan asal lalu tiba di pantai Iceland. Beliau cuba meninjau keadaan sekeliling untuk mencari kelibat manusia, namun tidak menjumpai seorang pun. Sebelum sambung berangkat ke timur dan menuju ke Kepulauan Faroe yang menjadi destinasi asalnya, Naddod sempat menamakan tanah tempat beliau terdampar sebagai Snæland (Snowland).

Individu berikutnya yang tiba di Iceland juga sampai ke sana secara tidak sengaja. Nama beliau ialah Garðar Svavarsson, seorang warga Denmark yang beristerikan wanita dari Hebrides, Scotland. Pada tahun 860 Masehi, beliau berlayar ke Hebrides untuk menuntut hartanya di sana.

Dalam perjalanan, badai ribut menghen.tam kapalnya justeru membuatkan beliau tersa.sar jauh dari haluan dan tiba di Iceland. Memandangkan Iceland merupakan lokasi yang belum diketahui dalam kalangan masyarakat Norse, maka Garðar pun cuba mengelilinginya.

Setelah memastikan yang ia merupakan sebuah pulau, beliau pun berlabuh di pantai utara Iceland dan mendirikan sebuah rumah lalu menetap di sana sepanjang musim sejuk. Pada hari ini, tempat tersebut dikenali sebagai Húsavík dan dipelihara sebagai tempat bersejarah.

Sekembalinya ke pangkuan keluarga, Garðar cuba berkongsi cerita perihal tanah baru yang dijumpainya itu – beliau menamakannya sebagai Garðarshólmi, bersempena namanya sendiri. Namun masih, tiada Viking yang cuba berlayar ke sana kecuali Hrafna-Flóki Vilgerðarson.

PERLAYARAN FLÓKI KE ICELAND

Sebaik sahaja mendengar berita tentang Iceland, Flóki langsung sahaja menanam hasrat untuk membina kehidupan baru di sana. Dengan ditemani oleh isterinya, Gró dan lima orang anaknya (dua perempuan; Oddleifur dan  Þjóðgerður, serta tiga orang lelaki; Herjólfr, Faxi, dan Thorolf), Flóki pun memberangkatkan kapal panjangnya dari Norway Barat menuju Kepulauan Shetland, dan dari sana menuju Iceland.

Kisah pengembaraannya yang tercantum dalam Saga Landnámabók bagaimanapun menceritakan betapa perjalanan beliau dari Shetland dimulai oleh satu kema.langan. Anak perempuannya ma.ti le.mas di sana. Namun, beliau tetap cekal meneruskan perjalanan sehingga tiba di Kepulauan Faroe.

Ketika berada di sana, anak perempuannya yang lain mendirikan rumah tangga. Usai mengisi semula bekalan dan membeli tiga ekor gagak, Flóki berangkat bagi mencari Iceland. Penggunaan gagak untuk mencari daratan sememangnya merupakan kaedah lazim yang diamalkan oleh masyarakat Norse.

Sebaik berada di kawasan yang dirasakan hampir dengan daratan, mereka akan melepaskan gagak. Jika gagak tersebut terbang ke satu haluan tanpa pulang, maka ia dilihat sebagai petanda yang ia sampai ke daratan yang dicari. Haluan itu pun kemudiannya diikuti oleh si pelayar.

Setelah berlayar lebih jauh, Flóki melepaskan gagak terakhirnya. Gagak tersebut terbang terus ke barat tanpa kembali lagi sekali gus menandakan destinasi yang dicari Flóki sudah berada hampir. Tebing pertama yang mereka jumpai kini dikenali dengan nama Reykjavik, ibu negara Iceland.Bagi Flóki, gagak pertama yang dilepaskannya hanya kembali ke Kepulauan Faroe. Hal ini menandakan bahawa daratan yang mereka cari masih lagi jauh. Setelah berlayar untuk beberapa tempoh, beliau melepaskan burung kedua. Ia sempat terbang buat seketika sebelum kembali ke tiang utama kapal.

Mereka berlabuh di barat laut pulau, di tempat yang kini dikenai sebagai Westfjord (Vestfirðir). Flóki sendiri meluangkan musim sejuk beliau di Vatnsfjörður yang didirikan di sebuah teluk bernama Breiðafjörður.

Musim panas mereka di Iceland berlangsung baik memandangkan banyak ikan dapat ditangkap. Namun, keadaan sebaliknya berlaku di musim sejuk. Untuk meninjau kawasan yang lebih strategik, Flóki mendaki puncak tertinggi dan dari sana ia melihat sebuah tebing besar yang dipenuhi tompokan salji – justeru meraihkannya nama Ísland, atau Ice Land.

Sejurus musim bunga tiba, Flóki pun pulang ke Norway dan menceritakan tentang keadaan Iceland kepada masyarakatnya. Bagi dirinya sendiri, rupa bumi Iceland tidak sesuai untuk dihuni. Namun, pendapat beliau tidaklah dikongsi oleh kesemua anak kapalnya. Ada juga yang berpuas hati dengan Iceland.

Dengan pantas, berita tentang Iceland tersebar. Ekspedisi baru dirancangkan, kali ini diketuai oleh Ingólfr Arnarson yang bermatlamat meneroka Iceland sepenuhnya. Beliau bertanggungjawab mendirikan petempatan di sebuah teluk pada 874 Masehi, di mana petempatan ini kemudian berkembang menjadi Reykjavik.

Bagi Flóki, walaupun mulanya beliau kecewa dengan Iceland kerana menganggap bumi itu tandus dan tidak sesuai untuk dihuni, beliau tetap juga kembali ke sana untuk meluangkan sisa hayat bersama isterinya. Ternyata, Iceland tidaklah tandus seperti yang disangkanya.

Komuniti Norse di sana berkembang dari semasa ke semasa, sehingga ia menjadi pangkalan untuk melanjutkan perlayaran lebih jauh ke barat seperti Greenland (diteroka pada 985 M) dan Newfounland(diteroka pada 1001 M).

TERJEMAHAN
Aleksa Vučković. (17 Julai 2020). Settlement of Iceland: Viking Hrafna-Flóki’s Real Journey. Ancient Origins.


Bagaimana Sambutan Tahun Baru Hijrah Dalam Uthmaniyyah?

Kalendar Islam, yang dikenali sebagai kalendar Hijriah, bermula pada tahun 622 M, menandakan permulaan detik penghijrahan orang Islam yang pertama dari Mekah ke Madinah. Dikenali sebagai ‘Hijra’, peristiwa penghijrahan ini dijadikan batu asas untuk memulakan kalendar Islam oleh Khalifah Umar.

Kalendar Islam berdasarkan pada set yang berbeza daripada kalendar Gregorian yang berasaskan sistem solar. Setiap bulan mempunyai 29 atau 30 hari, tetapi biasanya tidak mengikut urutan. Secara tradisinya, hari pertama setiap bulan adalah hari penampakan pertama hilal (anak bulan) sejurus selepas matahari terbenam.

Proses menentukan hari yang mungkin boleh melihat anak bulan telah menjadi satu motivasi bagi memupuk minat umat Islam terhadap bidang kajian astronomi, yang meletakkan Islam di barisan hadapan dalam kemajuan sains tertentu selama berabad-abad.

Tahun Baru Islam bermula pada setiap 1 Muharram, bulan di mana banyak peristiwa bersejarah yang mempunyai implikasi mendalam pernah berlaku. Dipelopori oleh pemerintah Empayar Uthmaniyyah, kalendar Hijriah telah digunakan sebagai kalendar rasmi di Turki sehinggalah Republik Turki ditubuhkan lalu kerajaan sekular memutuskan untuk menggunakan kalendar moden sebagai sebahagian dari usaha modenisasinya.

Dengan menerapkan sistem kalendar baru ini, para pemimpin Republik Turki yang baru ditubuhkan mengakhiri tradisi Uthmaniyyah dalam merayakan Tahun Baru Islam. Sebaliknya, warganegara yang hidup di bawah kerajaan baru mula merayakan 1 Januari sebagai Tahun Baru.

Memang terdapat perbezaan yang drastik dalam mentaliti menyambut tahun baru dalam dua tradisi yang berbeza ini.  Walaupun Tahun Baru ‘baharu’ masih belum dikenali oleh sebahagian besar masyarakat Turki, permulaan Tahun Baru menurut kalendar Hijra mempunyai tempat yang istimewa bagi umat Islam dalam masyarakat Uthmaniyyah dan tetap dirayakan secara meluas.

Menurut laporan yang dipaparkan pada surat khabar Ikdam pada tahun 1901, para pegawai kanan, sarjana Islam dan tokoh-tokoh terkemuka dalam masyarakat menyampaikan ucapan Selamat Tahun Baru kepada Sultan Uthmaniyyah.

Istana Uthmaniyyah menjadi pusat tumpuan utama perayaan pada 1 Muharrem. Para cendekiawan Islam, birokrat kanan dan wakil masyarakat non-Muslim dalam masyarakat menzahirkan rasa keberadaan bersama pada setiap tahun dengan mengunjungi sultan di Istana di Istanbul seperti yang mereka lakukan untuk perayaan keagamaan yang lain untuk menyampaikan ucapan selamaf mereka.

Semasa perayaan di istana, para hadirin berdoa agar tahun baru membawa keberuntungan dan kemenangan di negeri itu. Sebagai tindak balas, para pegawai di istana akan mengagihkan syiling emas dan perak yang dicetak khas bernama ‘Muharremiyelik’ dan ‘Rezeki Tahunan’ kepada para pengunjung.

Dalam laporan lain pada surat khabar Ikdam mengatakan tahun baru itu disambut oleh wakil diplomatik Uthmaniyyah dan duta besar di luar negara, seperti Abbas Hilmi Pasha, gabenor Mesir, dan penguasa Mekah, Avnu’r Refik Pasha. Begitu juga, diplomat asing dimana jurubahasa mereka juga menyampaikan ucapan Selamat Tahun Baru kepada Sultan.

Pada Hari Tahun Baru, terdapat kepercayaan bahawa memakai pakaian yang serba baru akan membawa tuah. Oleh itu wanita Muslim memilih untuk berpakaian dengan lebih elegan. Dan puisi akan ditulis untuk Sultan mengenai Tahun Baru.

Di sebalik kegembiraan dan kegembiraan, terdapat juga peringatan supaya perayaan itu dielakkan dari dibesar-besarkan bagi memberi penghormatan kepada cucu baginda Nabi, Hussain, yang mati syahid pada bulan ini. Sebagai tanda menjaga sensitiviti, azan berkumandang dengan melodi khas yang digelar sebagai Hussaini.

Sebuah puisi ditulis oleh Ahmed Tevfik, pentadbir pelabuhan di Marmara Ereglisi, puisi itu dikhaskan untuk Sultan Abdulhamid II. Ia menggambarkan betapa gembiranya masyarakat Uthmaniyyah memiliki pemerintah yang bermurah hati seperti baginda dan menyatakan hasrat agar dia terus berkuasa.

Sebenarnya hari perayaan yang terbesar diadakan pada hari kesepuluh Muharram. Sebagaimana mereka mengiktiraf awal Tahun Baru pada hari Ashura, 10 Muharram, hari cucu Rasulullah S.A.W. syahid di Karbala beberapa abad yang lalu. Dengan tujuan untuk menaikkan moral tetapi pada masa yang sama tidak kehilangan rasa hormat, masyarakat secara tradisional akan menyediakan hidangan Ashura, sejenis makanan yang dikenali sebagai Noah Pudding di barat. Namun, itu tidak mencukupi untuk menghilangkan rasa sedih yang timbul dari pembunuhan Hussain.  Oleh itu, mereka memulakan bulan pertama Tahun Baru dengan penuh kesedihan.

Walaupun masyarakat Kristian Uthmaniyyah turut serta dengan rakan-rakan Muslim mereka dalam merayakan Tahun Baru Hijriah, mereka tetap bebas untuk merayakan Tahun Baru Kristian tanpa gangguan ataupun mengganggu orang Islam.

Hasene Ilgaz, seorang pesuruhjaya Turki yang dibesarkan pada tahun 1910-an, menceritakan pengalamannya menyambut tahun baru: “Perayaan keagamaan adalah hari yang sangat menyenangkan dan menggembirakan bagi kami. Walaupun kami tidak menyambut hari Krismas. Kami akan menyedari hari Krismas sedang menjelang tiba dari persiapan yang dibuat oleh jiran bukan Islam kami yang menghantar hadiah ke rumah kami. Telur berwarna dan bunga lavender adalah antara hadiah yang kami terima. Kami memberi respons kepada mereka dengan memberikan makanan dan minuman Turki yang enak seperti sherbet (minuman manis).

RUJUKAN:

Muslims, Non-Muslims and Foreign Relations: Ottoman Diplomacy: https://www.researchgate.net/publication/263369634_Muslims_Non-Muslims_and_Foreign_Relations_Ottoman_Diplomacy


Kenapa Gunung Tertinggi Dunia Dinamakan Sebagai Everest?

Cuba lihat sepuluh gunung tertinggi di dunia. Kita akan dapati, nama lapan daripadanya adalah dalam bahasa ibunda – Kanchenjunga, Lhotse, Makalu, Cho Oyu, Dhaulagiri, Manaslu, Nanga Parbat, dan Annapurna.

Hanya dua sahaja berbeza, iaitu Gunung K2 dan Gunung Everest. Tentang Gunung K2, kita faham ia dinamakan begitu kerana ia merupakan gunung kedua di Banjaran Karaoram yang diukur ketinggiannya. Tetapi, bagaimana pula dengan Gunung Everest?

Mengapa ia dinamakan bersempena George Everest, ketua juruukur British di India? Kalaulah ia untuk memperingati jasanya sekalipun, mengapa penamaan kali ini berbeza – yakni tidak mengekalkan nama tempatan seperti gunung-gunung lain? Adakah George sendiri yang memberi namanya kepada gunung itu?

Ramai sejarawan mengiyakan. Misalnya Niall Ferguson dalam karya berjudul Empire: How Britain Made the Modern World.

Namun, jawapan sebenarnya adalah tidak. Bahkan, George sendiri tidak merestui perkara itu. Baginya, ia satu hal yang memalukan. Cuma kalau begitu, bagaimana penamaan tersebut boleh terjadi sedangkan tuan badan sendiri tidak sudi?

Untuk mengetahui hal ini, kita kena kembali ke tahun 1802. Pada tahun tersebut, seorang pegawai British bernama William Lambton menubuhkan satu organisasi. Nama organisasi itu ialah Great Trigonometric Survey (GTS). Lihat sahaja nama itu pun, kita boleh tahu apa objektifnya.

Lambton, di bawah tajaan Syarikat Hindia Timur, mahu mengukur seluruh sub-benua India secara tepat menggunakan kaedah saintifik. Ini penting untuk merancang pertumbuhan ekonomi, mencatur pergerakan tentera, dan menganggar jumlah pendapatan negara.

Jadi, gerak kerja GTS menumpu pada empat perkara: tinjauan topografi (menyelidik rupa bumi di daratan), tinjauan trigonometri (menghitung tinggi, jarak, latitud dan longitud), tinjauan marin (memantau ekonomi perkapalan), dan tinjauan hasil pendapatan (memantau corak pemilikan tanah orang India).

Sepanjang beroperasi, GTS bertanggungjawab mengukur ketinggian 79 buah puncak Himalaya termasuk Everest, K2 dan Kanchenjunga. Namun, tidak semua dilakukan di bawah kendalian Lambton. Sebab, Lambton meninggal dunia pada 1823.

Kerja-kerjanya diteruskan oleh George Everest yang sudah pun bersamanya sejak 1806. Pada 1830, Everest dilantik sebagai ketua juruukur di India (Surveyor-General of India) yang pertama. Di bawah kelolaannya, GTS menerima khidmat seorang genius muda tempatan.

Namanya ialah Radhanath Sikdar. Sikdar menyertai GTS pada usia 19 tahun. Ketika itu, dia masih menuntut di Presidency College, Calcutta. Kemasukannya ke GTS adalah hasil cadangan oleh pensyarah matematiknya sendiri, John Tytler kepada Everest.

Walaupun Sikdar bukanlah satu-satunya Bengali yang bekerja di GTS, dia adalah petugas yang paling disayangi oleh Everest. Sampaikan pernah, Everest menghalang pihak atasan dari memindahkannya ke jabatan lain.

Penglibatan Sikdar dalam GTS masih berterusan walau setelah Everest bersara pada 1843, digantikan oleh Andrew Scott Waugh. Ketika itu, dia dinaikkan pangkat menjadi Chief Computer of Calcutta. Antara tugasan terbesarnya adalah mengukur ketinggian Gunung Everest.

Ikutkan, gunung itu (waktu itu disebut sebagai Gunung XV) sudah pun mendapat perhatian GTS sejak 1847. Namun, kerja-kerja pengukuran hanya dilakukan pada 1852. Itu pun setelah ketinggiannya didapati mampu mencabar rekod puncak tertinggi ketika itu, iaitu Gunung Kanchenjunga.

Menerusi perkiraan yang dibuat oleh Sikdar, ketinggiannya adalah 29,000 kaki – hampir seribu kaki lebih tinggi berbanding Kanchenjunga. Namun kerana tidak menggemari nombor genap, Waugh menambah dua kaki lagi ke dalam perkiraan tersebut. Dan ternyata, angka itu memang tidak jauh lari. Hanya kurang 30 kaki sahaja dari kiraan terkini, iaitu 29,302 kaki.

Apapun, artikel ini bukanlah ingin menyentuh soal tinggi Gunung Everest. Tetapi tentang namanya. Jadi, bagaimana Gunung XV boleh berubah nama menjadi Gunung Everest?

Selepas mewartakan kiraan tadi secara rasmi pada 1856, Waugh menulis kepada Royal Geographic Society. Dalam surat tersebut, dia mengusulkan supaya gunung itu dinamakan sebagai Everest; mengambil sempena ketua juruukur pertama GTS iaitu George Everest. Usulan itu diterima dan Gunung XV pun berubah nama menjadi Gunung Everest sembilan tahun kemudian (1865).

Namun, ia sama sekali tidak menggembirakan George Everest (meninggal 1866) yang ketika itu berada di UK, menjawat kedudukan sebagai felo di Royal Society. Ini kerana dia sudah pun menetapkan arahan khusus dalam GTS, iaitu gunung-gunung yang diukur perlu dikekalkan namanya sebagaimana ia dipanggil oleh masyarakat tempatan.

Sebab itu, kebanyakan nama gunung tertinggi tadi dikekalkan dalam bahasa tempatan. Hanya Everest sahaja yang melanggar kebiasaan. Kalau tidak, kita pada hari ini mungkin mengenalinya dengan nama berbeza. Sama ada Chomolungma (panggilan oleh orang Tibet) atau Sagarmatha (panggilan oleh orang Nepal).

Alasan Waugh memang macam jenaka. Katanya, dia tiada pilihan dan tidak tahu pun tentang panggilan tempatan untuk Gunung Everest. Sebab, masa itu Tibet melarang kemasukan pendatang. Jadi, sebarang maklumat tidak dapat diakses. Itu kata Waugh lah.

Ikutkan sebelum GTS buat kerja, China menerusi Dinasti Qing sudah pun membuat pemantauan serupa. Ia dilakukan pada tahun 1708-1716 atas arahan Maharaja Kangxi. Berdasarkan hasil pemantauan tersebut, paderi-paderi Jesuit di Beijing menghasilkan sebuah peta. Peta ini dicetak pada tahun 1718, merangkumi lokasi Gunung Everest yang dilabel sebagai Jumu Lungma Alin (lihat persamaan dengan panggilan oleh orang Tibet).

Kemudian pada tahun 1733 pula, peta tersebut dimasukkan oleh ahli kartografi Perancis bernama Jean D’Anville ke dalam karya masyhurnya, Noveau Atlas de Chine (New Atlas of China). Menerusi karya tersebut, peta Gunung Everest bersama nama Tibet-nya dapat diakses oleh Barat.

Erti kata lain, alasan Waugh memang tidak masuk akal dan hanya menuding kepada dua kemungkinan. Pertama, Waugh tahu tentang kewujudan peta dalam karya D’Anville tetapi memilih untuk buat-buat tidak tahu. Kedua, dia memang betul-betul tidak tahu.

Mana-mana kemungkinan pun menyebalkan. Kerana, kemungkinan pertama menuding kepada kompleks superioriti (lebih mengutamakan nama berbaur Inggeris berbanding tempatan). Kemungkinan kedua pula mengisyaratkan kecuaian.

Sebab, tempoh pemantauan ke atas Gunung Everest bukannya sekejap. Ia mula mendapat perhatian GTS pada 1847. Kerja-kerja pengukuran dimulakan pada 1852. Hasil ukuran pula diwartakan pada 1856.

Ada sembilan tahun masa yang Waugh boleh guna untuk membuat penyelidikan dan menemukan nama Chomolungma – nama yang lebih menampakkan betapa Gunung Everest bertempat di Himalaya bukannya di Amerika, dan betapa tokoh yang mengukur ketinggiannya adalah seorang Bengali dan bukannya Inggeris.

RUJUKAN:

Arvind, Lavanya Shanbhouge. (2019, 24 May). The Great Trigonometric Survey of India: A History of How India Was Measured. Madras Courier.

Dagupta, Prateek. (2021, 16 October). Why is Mount Everest Named After a Person, Unlike Other Himalayan Peaks? History of Yesterday.

Patel, Tanvi. (2018). This Brilliant Bengali ‘Computer’ Discovered the World’s Highest Mountain Without Ever Climbing It! The Better India.


Adakah Negara Dunia (World State) Sesuatu Yang Mungkin?

Oleh: John Mearsheimer

Anda mungkin bersetuju dengan hujah saya yang menentang politikal liberalisme sebagai dasar luar tetapi berhujah bahawa solusi untuk itu adalah jelas: kita memerlukan negara dunia.

Beberapa orang sarjana berpendapat bahawa kita sedang bergerak ke arah negara dunia, sebahagian besarnya adalah kerana negara-bangsa tidak dapat menangani banyak masalah ekonomi, atur selia, keselamatan, dan alam sekitar yang dihadapi dunia sekarang.

Sebaik sahaja tatanan politik yang baru itu wujud, realisme tidak lagi penting, sisi gelap nasionalisme akan dibungkus,[1] dan negara dunia akan mempunyai sebuah sistem politik liberal.

Realisme akan dineutralkan kerana sistem antarabangsa tidak akan lagi anarki; ia akan menjadi hierarki.[2] Logik imbangan-kuasa tidak terpakai di bawah hierarki, kerana terdapat penjaga malam (night watchman) untuk melindungi negara yang lemah.

Politik antarabangsa akan diubah menjadi politik domestik pada skala besar-besaran, membiarkan liberalisme bebas berkembang. Kebanyakan orang di seluruh dunia sudah pasti akan menyimpan kesetiaan kepada negara mereka yang sekarang, tetapi tidak ada satu pun daripada negara-negara itu secara definisinya, akan mempunyai negara sendiri.

Hanya ada satu negara yang bersaiz luar biasa besar, dan orang di mana-mana mungkin akan mempunyai semacam identiti sejagat yang dikaitkan dengan negara itu, identiti yang akan mengatasi atau sekurang-kurangnya memudarkan nasionalisme lama mereka. Tetapi sekalipun jika itu terbukti tidak menjadi hujahnya, negara dunia (überstate) akan berfungsi untuk menjaga bangsa-bangsa yang berseteru itu daripada bergaduh.

Tidak akan ada negara dunia dalam masa terdekat. Sebagai permulaan, hampir tidak ada kemungkinan bahawa mana-mana bangsa dengan negara sendiri akan secara sukarela melepaskan negaranya. Dan sukar untuk membayangkan bahawa bangsa-bangsa yang menyuarakan untuk memiliki negara akan meninggalkan aspirasi tersebut.

Bangsa-bangsa adalah taksub dengan penentuan nasib sendiri (self-determination) dan dengan itu tidak mungkin bersedia untuk meletakkan nasib mereka pada tangan sebuah negara yang sangat besar (superstate) di mana mereka mempunyai kawalan yang terhad.

Ada orang mungkin berhujah bahawa globalisasi menyebabkan bangsa-bangsa bersatu menuju ke arah satu budaya universal yang dapat dijadikan sebagai asas kepada negara dunia.

Terdapat sedikit bukti untuk menyokong kepercayaan ini, dan bukti yang melimpah bahawa walaupun pada zaman Internet, budaya yang berakar umbi tetap berbeza dalam cara yang diakui secara meluas dan sering dirayakan.

Lebih-lebih lagi, menghasilkan satu budaya sejagat akan bermaksud mendapatkan sebahagian besar umat manusia untuk mencapai persetujuan besar-besaran mengenai apakah yang membentuk satu kehidupan yang baik.

Memandangkan ianya mustahil untuk mencapai konsensus seperti itu, maka tidak ada prospek untuk budaya sejagat, yang bermakna bahawa kemungkinan tidak akan ada negara dunia yang berdaya maju dengan sistem politik liberal.

Laluan lain yang dapat difikirkan untuk mencapai negara dunia adalah melalui penaklukan. Sebuah negara-bangsa yang sangat berkuasa akan perlu menyerang dan menundukkan negara-negara lain.

Perkara ini juga tidak akan berlaku. Planet ini terlalu besar untuk sebuah negara menakluki keseluruhannya atau sebahagian besar daripadanya, terutamanya apabila anda mempertimbangkan mengenai kesukaran untuk memprojeksikan kuasa ketenteraan melintasi lautan.

Negara pen4kluk akan menghadapi tentangan yang sengit daripada orang-orang yang berpotensi ditakluki, orang-orang yang akan mempunyai insentif yang kuat untuk bersekutu antara satu sama lain untuk membendung dan akhirnya memusnahkan negara penakluk.

Bahkan Amerika Syarikat, negara yang paling kuat dalam sejarah yang direkodkan, tidak pernah mengisyaratkan untuk menggunakan kuasa ketenteraan bagi mewujudkan negara dunia yang dikuasai Amerika. Sebabnya adalah mudah: ia adalah satu tugas yang mustahil.

Jika analisis saya salah dan negara dunia menjadi kenyataan, ia mungkin tidak akan menjadi sebuah negara yang liberal. Bukan sahaja liberalisme adalah sesuatu yang asing kepada banyak negara, ia juga memakan masa dan sukar untuk berkembang di tempat-tempat yang baru.

Untuk memastikan semua kuasa perpecahan (centrifugal forces) dalam negara dunia dikekang—dan akan ada banyak kuasa perpecahan—pusat akan perlu memerintah dengan kuku besi. Bahkan selepas itupun ia mungkin masih tidak dapat menghalang meletusnya keganasan besar. Inilah salah satu sebabnya mengapa ramai golongan liberal kurang berminat dengan negara dunia. K

edua-dua Kant dan Rawls sebagai contohnya, menentang idea ini kerana mereka menganggap ianya akan menjadi sama ada despotik atau, seperti yang dikatakan Rawls, “sebuah empayar rapuh yang dihancurkan oleh peperangan saudara yang kerap.[3]

Nota

[1] Lihat Luis Cabrera, Global Governance, Global Government: Institutional Visions for an Evolving World System (Albany: State University of New York Press, 2011), bab. 2; Daniel Deudney, Bounding Power: Republican Security Theory from the Polis to the Global Village (Princeton, NJ: Princeton University Press, 2007); Alexander Wendt, “Why a World State Is Inevitable,” European Journal of International Relations 9, no. 4 (December 2003): 491–542. Telah ada minat yang besar di Amerika Syarikat pada beberapa ketika yang berbeza di masa lalu mengenai kemungkinan negara dunia. Malah, realis seperti Hans Morgenthau dan Reinhold Niebuhr berpendapat bahawa pembangunan senjata nuklear memerlukan negara dunia. Untuk latar belakang pemikiran Amerika tentang negara dunia, lihat antara lain Luis Cabrera, “World Government: Renewed Debate, Persistent Challenges,” European Journal of International Relations 16, no. 3 (2010): 511–30; Campbell Craig, “The Resurgent Idea of World Government,” Ethics & International Affairs 22, no. 2 (Summer 2008): 133–42; Thomas G. Weiss, “What Happened to the Idea of World Government?,” International Studies Quarterly 53, no. 2 (June 2009): 253–71.

[2] Ini adalah tema utama dalam buku oleh Dickinson, The European Anarchy. Adalah penting untuk diperhatikan bahawa sistem antarabangsa unipolar pada dasarnya berbeza dengan negara dunia. Dengan unipolariti, sistem ini adalah anarki, kerana ia terdiri daripada pelbagai negara, walaupun satu negara jauh lebih kuat berbanding yang lain. Setiap negara tersebut adalah entiti berdaulat. Dengan negara dunia, secara definisinya hanya terdapat satu negara berdaulat di planet ini, dan dengan demikian sistem antarabangsa adalah bersifat hierarki.

[3] Rawls, The Law of Peoples, ms. 36. Lihat juga Ian Shapiro, Politics against Domination (Cambridge, MA: Harvard University Press, 2016), bab. 5.

Terjemahan: Muaz Malik

SUMBER: The Great Delusion (2018)


Mengapa Jerung Great White Tidak Boleh Hidup Dalam Akuarium?

Sudah menjadi kebiasaan setiap kali musim cuti persekolahan, antara tempat yang menjadi tumpuan orang ramai ialah akuarium yang menempatkan pelbagai jenis hidupan laut. Tidak kiralah sama ada di KLCC, Langkawi atau Singapura, akuarium sebegini sentiasa menarik minat kita untuk mengetahui hidupan marin sebegini. Tetapi jika anda perasan di mana-mana akuarium seluruh dunia, mereka tidak membela ikan jerung jenis Great White. Mengapa haiwan yang dianggap pemangsa unggul ini tiada?

Bukan sekali dua cubaan ini cuba dilakukan tetapi kesemua percubaan ini berakhir dengan kegagalan. Pada pertengahan tahun 1950-an, sebuah akuarium di California cuba menjadikan ikan jerung Great White sebagai tarikan utama pengunjung. Bagaimanapun, ikan jerung berkenaan hanya dapat bertahan selama sehari sebelum mati. SeaWorld juga cuba melakukan perkara sama pada tahun 1970-an, 1980-an dan 1990-an tetapi ianya berakhir sama ada jerung tersebut mati atau kembali dilepaskan ke laut dalam tempoh beberapa minggu. Satu-satunya institusi yang berjaya mengekalkan jerung jenis ini dalam kurungan ialah Akuarium Teluk Monterey yang hidup lebih dari 16 hari dan berjaya hidup dan dalam keadaan baik untuk beberapa bulan.

Contoh keadaan ikan jerung Great White dalam akuarium di Okinawa: https://www.youtube.com/watch?v=iO7ZANuUBlo

Ada beberapa sebab mengapa pemangsa unggul ini tidak boleh hidup dalam akuarium. Salah satunya berkait dengan diet jerung itu sendiri. Jerung Great White hanya akan makan mangsa hidup dan hanya memakan apa saja sekiranya merasa kelaparan teramat sangat. Dan jika ia diletakkan dalam akuarium tatapan umum, maka ini sudah pasti menjadi mimpi ngeri jentera promosi. Selain itu, dari segi kos ia amat mahal dan menyukarkan pengurusan mengendalikan diet jerung Great White.

Selain itu, jerung jenis ini perlu berenang sepanjang masa bagi membolehkan air melalui siripnya untuk mendapatkan bekalan oksigen. Jerung Great White boleh membesar sehingga 6 meter panjang dan dengan saiz badan sedemikian, maka ia turut memerlukan bekalan oksigen yang amat banyak. Dan secara semulajadi, haiwan ini berkeupayaan berenang merentasi lautan dengan jarak jauh. Seekor ikan jerung Great White betina bernama Nicole pernah dikatakan mengembara ke Afrika dari Australia dan kembali semula ke tempat asalnya dengan jarak renangan 20,000 kilometer dalam tempoh sembilan bulan. Pengurusan akuarium boleh saja meniru keadaan itu dengan menyediakan tangki untuk meniru keadaan laut tetapi dari segi kos, ianya dianggap tidak munasabah.

Satu lagi sebab mengapa pemangsa unggul ini tidak boleh bertahan dalam akuarium ialah persekitaran buatan sebegini boleh menjejaskan elektropenerimaannya yang tajam. Saraf sebegini membantunya mengesan sebarang pergerakan dan perubahan kecil, sesuatu yang amat membantu jerung Great White memburu mangsanya. Jika ia diletakkan dalam akuarium, pastinya ia tidak akan dapat menangani pelbagai isyarat yang diterima sama ada dari kaca akuarium hingga pengesan elektronik.

Dan jika anda merasakan isu ini tiada kaitan dengan etika, anda salah. Sejak tahun 1990-an, kesedaran orang ramai terhadap keadaan haiwan marin yang dikurung seperti ikan paus orca dan ikan lumba-lumba semakin bertambah dari tahun ke tahun. Ini ditambah dengan penyiaran dokumentari yang dicalonkan untuk Anugerah BAFTA 2013, Blackfish. Dokumentari ini menceritakan perihal pengurusan SeaWorld dan bagaimana mereka menguruskan ikan paus orca yang dikurung.

Selepas mendapat bantahan orang ramai, SeaWorld memutuskan untuk tidak lagi menayangkan persembahan membabitkan ikan paus berkenaan. Saya tak boleh bayangkan persembahan secara langsung membabitkan ikan jerung Great White ini akan menarik perhatian pengunjung. Jika ada yang masih alami mimpi ngeri akibat menonton filem arahan Steven Spielberg, Jaws, ditakuti ada yang lari tak cukup tanah!

SUMBER

Hale, Tom. (2017). IFLScience!. Here’s Why You’ll Never See A Great White Shark In An Aquarium. http://www.iflscience.com/plants-and-animals/heres-why-youll-never-see-a-great-white-shark-in-an-aquarium/


10 Kaum Pemakan Daging Manusia

Kani-balisme adalah tebiat memakan individu dari sama kumpulan atau spesis, menjadikan individu itu sebagai sajian untuk disantap. Dalam alam flora dan fauna, kani-balisme ini adalah biasa dari sesetengah spesis haiwan karnivor.

Seperti jerung, sebelum anaknya dilahirkan dari rahim ibu, dia harus memakan adik-beradiknya yang lemah atau lambat tumbesarannya demi membekalkan anakm jerung tenaga dan melahirkan sifat pemangsa dari awal.

Bagaimana dengan manusia? Adakah kani-balisme diamalkan oleh sesetengah kaum dari serata dunia? Kani-balisme dari sudut rasionalmoral dan agama, ia adalah suatu larangan dan tidak harus menjadikan individu dari kaum sendiri sebagai sajian. Bagi undang-undang tertentu mengikut negara, kani-balisme termasuk sebagai jenayah yang melibatkan membu-nuh seseorang dengan niat.

Bagaimana jika kaum kani-bal ini benar-benar wujud? Ya, kaum sebegini memang wujud dan telah lama menetap dan berasimilasi dengan masyarakat dunia, cuma kita tidak perasan saja. Berikut adalah 10 kaum kani-bal atau pemakan manusia:

1. MANUSIA PRA-SEJARAH
Kani-balisme telah lama diamalkan oleh spesis-spesis Homo berupa manusia atau manusia pra-sejarah sejak beratus ribu tahun dulu. Sekitar 900,000 tahun dulu, spesis Homo antecessor yang menetap di tanah Sepanyol adalah spesis Homo pertama mengamalkan kani-balisme.

Mengikut kajian pada bulan Jun 2019, melalui Journal of Human Evolution, selain memburu rusa sebagai sumber makanan, individu sesama mereka juga berpotensi sebagai sumber makanan kerana ia mudah didapati. Sama ada ia bertujuan sebagai ritual atau kelangsungan hidup dari kekurangan sumber, masih dalam kajian.

2. SPESIS HOMO NEANDERTHALENSIS ATAU NEANDERTHAL

Spesis homo yang terdekat dan pernah hidup dengan dengan kita (Homo sapiens) ini juga mengamalkan kani-balisme dalam keadaan tertentu. Ahli arkeologi telah menemui beberapa kawasan penempatan Neanderthal yang kani-bal, termasuklah gua di El Sidron, Sepanyol, gua di Moula-Guercy, Perancis, dan gua di Belgium. Spesis Homo ini juga mereka cipta senjata dan alatan mereka dari tulang-temulang kaumnya sendiri.

3. KAUM BIAMI DI PAPUA NEW GUINEA

Di negara yang berjiran dengan Indonesia, ada beberapa kaum asal yang terasing dari kemodenan yang masih mengamalkan kani-balisme secara diam-diam walaupun amalan tersebut tidak mereka amal lagi. Pada tahun 2011, pengacara televisyen British bernama Piers Gibbon melawat penempatan orang Biami yang pernah suatu ketika dulu mengamalkan kani-balisme.

Semasa menemubual seorang warga tua Biami, masih terdapat lagi amalan kani-balisme sebagai hukuman. Beberapa orang Biami membun-uh dua orang wanita yang menghina suaminya yang tenat, kemudian membakar wanita berdua itu seperti memang-gang tubuh khinzir dan memo-tongnya sehingga cebisan untuk mudah dimakan.

4. KAUM FORE, PAPUA NEW GUINEA

Selain kaum Biami, kaum Fore juga pengamal kani-balisme yang menetap di negara yang sama namun peristiwa yang menjejaskan nama kaum ini adalah perebakan penyakit kegagalan otak bernama ‘kuru’ sehingga menjadi wabak dalam kalangan kaum tersebut.

Perebakan wabak ini terjadi akibat pengamalan kani-balisme mereka yang tidak terkawal. Terdapat juga individu-individu yang terselamat dari ancaman wabak ini kerana mempunyai gen anti-penyakit kuru dan mereka yang pernah terjangkit jangkitan dahulu seperti sawan. Kaum Fore kemudian menghentikan pemakanan kani-bal pada 1950-an, sebagai cara menghentikan wabak kuru.

5. KAUM XIXIME DI MEXICO

Kaum Xixime adalah kaum asal Mexico yang menetap di pergunungan Sierra Madre Occidental dan mereka ini terkenal dengan menghalau koloni Sepanyol yang menetap di tanah air mereka sehingga tercetusnya Pemberontakan Xixime pada 1610.

Pada tahun 2011, ahli arkeologi dari National Geographic melaporkan penemuan tulang-temulang manusia di penempatan Cuevas del Maguey, salah satu penempatan Xixime. Tulang yang bertarikh awal 1400-an menjadi bukti bahawa kaum asal ini pernah mengamalkan kani-balisme. Mereka percaya dengan memakan manusia terutamanya musuh, ia menjadi simbolik kekuasaan mereka terhadap tanah tempat mereka duduk dan penanaman padi.

6. KAUM AZTEC, MEXICO

Kita kenal kaum Aztec sebagai kaum yang terkenal dengan pengorbanan manusia demi kurniaan rezeki dari dewa-dewi mereka. Namun, selain pengorbanan manusia, kaum Aztec juga pengamal kani-balisme. Tubuh badan korban yang telah dipancung akan dipersembahkan kepada para bangsawan untuk dijamah.

Beberapa pakar sejarah Aztec juga berpendapat bahawa pengamalan kani-balisme dalam kalangan orang Aztec juga berlaku apabila tibanya musim kebuluran. Teori baru juga dikemukakan bahawa kani-balisme Aztec adalah cara mereka berhubung kepada dewa-dewi mereka.

7. KAUM WARI’ DI BRAZIL

Kaum Wari’ adalah kaum yang kuat berperang sehingga menjadikan musuh yang tewas di tangan mereka sebagai sumber makanan. Kani-balisme terhadap musuh adalah simbolik kepada kebencian dan kemarahan mendalam kepada musuh. Kaum Wari’ juga memakan individu dalam kalangan mereka namun mangsa kani-bal itu haruslah yang telah meninggal dunia. Memakan individu yang meninggal dunia adalah tanda menghormati individu tersebut.

Amalan ini kemudian dihentikan pada tahun 1960-an. Ahli antropologi bernama Beth A. Conklin dari Vanderbilt University telah menetap bersama warga kaum Wari’ selama lebih setahun, kemudian menerbitkan sejarah kani-balisme kaum Wari’ dalam jurnal American Ethnologist pada 1995.

8. ORANG EROPAH PADA ABAD KE-16 DAN KE-17 MASIHI

Sehingga abad ke-18 Masihi, orang-orang Eropah pada fasa pertengahan hangat mencari bahagian-bahagian mayat untuk tujuan perubatan secara menghadam, mengikut laporan dari Smithsonian. Ahli kimia bernama Paracelsus pada ketika itu percaya bahawa darah mampu menyihatkan tubuh. Dari kenyataan inilah ramai warga Eropah sanggup membeli secawan darah dari penjenayah yang telah dihukum ma-ti.

9. PENEROKA ARTIK PADA ABAD KE-19 MASIHI

Terdapat kisah yang tragis antara peneroka Artik yang terpaksa menjadi kani-bal demi kelangsungan hidup. Peristiwa yang popular adalah ekspedisi Franklin yang meneroka untuk mencari laluan laut menembusi Artik Kanada. Dua buah kapal jelajah yang terdiri dari para peneroka iaitu HMS Erebus dan HMS Terror berlayar sejauh seribu batu untuk tiba di pelabuhan terdekat namun gagal melaksanakannya kerana ais glasier memerangkap kapal mereka.

150 tahun kemudian, para pengkaji Artik menemui kapal dan mayat-mayat peneroka yang terbiar. Mereka menemui tulang-temulang yang telah dikerat, menunjukkan para peneroka yang terperangkap ini sempat menjadi kani-bal sebelum menghembuskan nafas terakhir.

10. AHLI-AHLI KULTUS AGHORI DI INDIA

Para pentaksub agama Hindu membina sebuah kumpulan kecil yang ekstrim bernama Aghori, tinggal di Varanasi, India dan menyembah dewa mereka iaitu Shiva. Aktiviti kumpulan Aghori bertentangan dengan ajaran Hindu dengan percaya bahawa tidak ada perbezaan antara penganut yang suci dan tercemar. Mereka mengamalkan bermeditasi di atas mayat korban, menjadikan tengkorak manusia sebagai mangkuk darah, dan mengamalkan korban manusia seperti apa Aztec lakukan.

Inilah sepuluh senarai kumpulan atau kaum yang mengamalkan kani-balisme. Di sini kita mengetahui bahawa kani-balisme ada dua jenis iaitu kani-bal untuk kelangsungan hidup dan ritual kani-bal. Kani-balisme tidak menunjukkan bahawa si pengamal adalah kejam dan tidak berperikemanusiaan walaupun kita melihat sebegitu rupa.

Namun budaya-budaya kani-bal yang sekian lama generasi dahulu amalkan dan keterpaksaan untuk hidup dalam suasana menyeksakan memaksa manusia keluar dari sifat keperimanusiaan dan menjadi kani-bal kepada sesama sendiri.